Saintis Jumpa Sel Zombie Dalam Otak Manusia!

Ketakutan manusia terhadap zombi bukan perkara baru seperti dalam dunia fiksyen The Walking De.ad dan Kingdom. Ketakutan bahawa manusia yang ma.ti boleh hidup semula dan menghantui orang yang masih bernyawa merupakan satu perkara yang menyeramkan. Tetapi tidak ramai tahu manusia mempunyai gen zombi yang mengakibatkan sesetengah sel otak aktif selepas kema.ti.an!

Penemuan ini dibuat sekumpulan saintis dari NeuroRepository, Universiti Illinois semasa mengkaji tisu otak yang diambil dari pesakit-pesakit yang menjalani pembedahan neurologi tertentu seperti epilepsi. Tetapi apabila mereka membandingkannya dengan sampel tisu pasca-kema.ti.an, mereka mendapati kedua-duanya amat berbeza antara satu sama lain. Ini mendorong mereka membuat hipotesis perubahan pada tisu otak manusia mesti berlaku pasca-kema.ti.an.

Untuk menguji hipotesis tersebut, mereka mengambil sampel tisu otak yang diambil daripada pembedahan dan ia disimpan pada suhu bilik selama 24 jam. Dari situ, analisis genetik dijalankan mengikut pelbagai tahap masa untuk memerhatikan bagaimana perubahan genetik berlaku semasa tempoh pasca-kema.ti.an.

Hasil pemerhatian mereka mendapati walaupun 80% tisu otak tidak menunjukkan sebarang perubahan, bahagian yang berkait terus dengan aktiviti otak seperti pemikiran dan memori mula berkurangan selepas beberapa jam. Tetapi anehnya, sel glia atau sel zombi menjadi aktif 24 jam selepas sampel tisu diambil daripada otak.

Kebiasaannya, semua aktiviti genetik yang berkait dengan sel glia hanya aktif sekiranya otak mengalami kecederaan atau dise.ra.ng strok. Tetapi dalam eksperimen ini, sel glia dalam semua sampel didapati sudah membesar selepas berjam-jam termasuk mempunyai bahagian tambahan menyerupai lengan. Tak percaya, boleh lihat gambar di bawah.

Menurut penulis kajian Jeffrey Loeb, perubahan ini bukan sekadar berlaku pada tisu otak individu yang sihat. Malah, perubahan sama turut dilihat pada tisu otak individu yang mengalami masalah mental atau penyakit genetik seperti skizofrenia, autisme, Huntington dan Parkinson. Kajian ini turut membuang tanggapan semua aktiviti pada otak berhenti selepas manusia ma.ti tetapi hakikatnya sesetengah bahagian masih aktif.

Loeb menambah menerusi eksperimen ini, ia membantu mereka mengenalpasti genetik dan jenis sel yang stabil, jenis sel yang merosot dan jenis sel yang aktif pasca-kema.ti.an. Dan ini dilihat menambah pemahaman komuniti saintifik terhadap otak manusia.

RUJUKAN:

Taub, B. (2021). “Zombie Genes” Cause Some Brain Cells To Become More Active After We CENSORED. IFLScience.


Falsafah Persatuan Takut Bini (Pertabi)

“Menikahlah. Jika kamu mendapat isteri yang baik, kamu akan bahagia. Jikalau mendapat yang jelik, kamu akan menjadi filsuf.”

“Bernikah atau tidak (membujang), kedua-duanya akan kamu sesali.”

Quote di atas diucapkan Socrates, seorang ahli falsafah Yunani tersohor. Tahukah anda yang dia mempunyai seorang isteri bernama Xanthippe. Masyhur yang isterinya ini pernah mencurahkan air panas atas kepala Socrates saat dia berdiskusi falsafah. Cemburu punya penangan. Betul la perempuan ni tak suka diduakan..hatta dengan falsafah sekalipun.
Tetapi bila ditanyakan mengapa Socrates tidak menceraikan isterinya yang garang?

Jawab Socrates; “Aku ikut contoh penunggang kuda yang mahu menjadi mahir. Tidak seperti kalian, minat haiwan-haiwan jinak. Kuda untukku mestilah bersemangat, tiada dolak-dalih dalam keyakinan. Jikalau dapat menghadapi makhluk liar sebegitu, tentulah dapat mengadapi apa pun jua. Sebegitulah aku, aku ingin menghadapi perangai manusia. Ini sebab aku memilih isteriku. Aku tahu jika aku dapat menghadapi perangainya, aku pasti dapat menghadapi perangai orang ramai.”

Maulana Jalaluddin Rumi dalam Mathnawi menceritakan sebuah kisah:

Pada suatu hari, seorang murid bertolak untuk berjumpa gurunya. Sampai sahaja di depan rumah guru, dia pun mengetuk pintu. “Knock knock”, pintu terbuka dan seorang perempuan dengan muka masam muncul.

“Kau nak apa?”

“Saya nak jumpa guru…”

Belum habis murid itu bercakap..terus kena maki dengan perempuan tadi. Tak pasal-pasal.

“Kau cakap dengan lelaki tak guna tu..potpetpotpet..” Rupa-rupanya, perempuan ini adalah isteri gurunya. Bekeng semacam. Kajian menunjukkan perempuan boleh bercakap hampir 20 ribu patah perkataan sehari. Bayangkan berapa banyaknya pula jika berleter?

Setelah lama menadah telinga mendengar leteran, si murid pun diberitahu lokasi gurunya. Dia lekas pergi untuk mencarinya. Isterinya kata ada kat hutan.

Sampai sahaja di hutan, si murid melihat sekeliling mana tahu gurunya ada. Tiba-tiba dia mendengar ngauman harimau. Mula-mula si murid ketakutan, tapi bila sahaja makhluk itu mendekat, dia tersenyum. Gurunya sedang menunggang harimau!

Terus ditanyakan, “Guru, bagaimanakah tuan mendapat karamah ini.”

Jawab guru, “Karamah ini berkat aku bersabar dengan perangai isteriku.”

Kholas.

Dalam teks lain, Rumi berkata,

“Siang dan malam engkau sentiasa berjuang, berusaha mengubah akhlak lawan-jenismu, untuk membersihkan ketidaksucian mereka dan memperbaiki kesalahan-kesalahan mereka. Lebih baik mensucikan dirimu sendiri melalui mereka daripada mencuba munsucikan mereka melalui dirimu sendiri. Ubahlah dirimu sendiri melalui mereka. Temuilah mereka dan terimalah apa sahaja yang mereka katakan, walaupun dari sudut pandangmu ucapan mereka itu terdengar aneh dan tidak adil.

Pada hakikat dan persoalan inilah, Rasulullah Muhammad bersabda, “Tidak ada kerahiban dalam Islam.” Jalan para rahib adalah tinggal bersendirian di gunung. Lelaki hidup tanpa perempuan serta berpaling daripada dunia. Allah menunjukkan jalan lurus dan tersembunyi kepada nabi. Jalan apakah itu? Pernikahan. Agar kita dapat menanggung ujian kehidupan bersama dengan lawan-jenis, mendengarkan permintaan mereka, agar mereka melayan kita dengan keras, dan dengan cara ini menghaluskan akhlak kita.”

PERTABI. Pertubuhan Takut Bini.

Sebenarnya bukan takut bini, tapi bini tak takut kita. Hehe…jawapan otai.

Suatu perkara yang dikongsi ahli falsafah dan ahli sufi adalah pernikahan. Dengan nikah, boleh mengubah diri kita. Sama ada menjadi ahli falsafah ataupun ahli sufi. Dengan hidup bersama, kita merenungi makna kehidupan.

Serious question. Betul ke suami takut bini?

Jawapannya tidak. Takut itu hanya pada lafzi semata-mata, sedang hakikat yang sebenar adalah kasih-sayang. Bagaimana? Takut itu membawa maksud takut menyakiti dan takut melukakan. Semakin sayang kepada seseorang, jua membawa makna semakin takut kehilangan. Semakin menjaga, jua membawa makna semakin takut berjauhan. Semakin dipelihara, jua membawa makna semakin takut akan pemergian.

Islam mengangkat martabat suami di atas isteri. Suami nombor 1, isteri nombor 2. Suami berhak dilayan seperti raja, isteri berhak dilayan seperti permaisuri. Mematuhi permintaan suami adalah kewajiban, mematuhi permintaan isteri adalah ihsan. Lelaki adalah pemimpin kepada kaum perempuan.

Jikalau difahami, ia tidaklah bermaksud suami menindas isteri. Sebenarnya ia adalah suatu tanggungjawab di bahu suami bagi menjaga isteri. Tanggungjawab seorang pemimpin.
Al-Quran & Hadis banyak menekankan tanggungjawab besar seorang pemimpin. Perlu berlaku adil. Tidak boleh berat sebelah. Kena ada kemampuan. Kena ada kebijaksaan. Tidak boleh ikut hawa nafsu. Hidup berpandukan wahyu. Selamatkan keluarga daripada api neraka. Kerana pemimpin akan ditanya depan Allah kelak. Banyak lagi la.

Allah berfirman: “Kaum lelaki adalah pemimpin bagi kaum wanita dengan apa yang Allah lebihkan sebahagian kamu atas sebahagian yang lain dan dengan apa yang dinafkahkan dari harta kamu.” (Surah An-Nisaa’, ayat 34)

Disebutkan dalam tafsir al-Qurtubi, Ibnu Abbas berkata: “Darjat kelebihan yang disebutkan dalam firman Allah, suami mempunyai satu tingkatan kelebihan pada isterinya, mengisyaratkan dianjurkan lelaki untuk bergaul dengan baik dan bersikap lapang terhadap isteri dalam hal harta dan akhlak. Yakni, yang lebih utama ialah sebaik-baiknya suami membebani tugas terhadap dirinya sendiri.”

Rasulullah bersabda:

سَيِّدَ الْقَوْمِ خَادِمُهُمْ

Maksudnya: “Pemimpin suatu masyarakat itu merupakan khadam bagi mereka.
Seolah-olah pemimpin itulah khadam. Jadi macam suami tu takut bini. Sebenarnya tidak. Yang ditakutkan adalah takut gagal menggalas tanggungjawab. Takut culas atau cuai. Inilah definisi pemimpin yang bertanggungjawab. Keluarga adalah institusi ummah yang pertama. Baik keluarga, baiklah umat islam.

Rasulullah bersabda, “Lelaki (suami) adalah pemimpin bagi keluarganya dan kelak ia akan ditanya (dimintai pertanggungjawaban) tentang mereka.” (Riwayat al-Bukhari)

Sabda Nabi yang bermaksud: “Mukmin yang paling sempurna imannya adalah yang paling baik akhlaknya di antara mereka. Dan sebaik-baik kalian adalah yang paling baik terhadap isterinya.” (Riwayat Ahmad)

Rasulullah bersabda, “Barang siapa beriman kepada Allah SWT dan hari akhir, hendaklah ia tidak mengganggu tetangganya. Jagalah pesanku tentang kaum perempuan agar mereka diperlakukan dengan baik. Sebab mereka diciptakan dari tulang rusuk yang bengkok. Tulang rusuk yang paling bengkok adalah yang paling atas. Jika engkau berusaha meluruskannya, tulang itu akan patah. Jika engkau membiarkannya, tulang itu tetap bengkok. Oleh kerana itu jagalah pesanku tentang kaum perempuan agar mereka diperlakukan dengan baik.” (Riwayat al-Bukhari dan Muslim)

Rumi dalam Mathnawi mengungkapkan, isteri mengatasi suaminya yang bijaksana. Berbeza pula jika watak lelaki itu jahil, garang dan biadap, suami pula yang mengatasi isteri. Siapa yang mengatasi atau bersuara dalam rumahtangga ditentukan oleh sifat kasih sayang dan kelembutan manusiawi. Tanpanya, rumahtangga tidak ubah seperti kandang haiwan yang didiami binatang bersifat marah dan berahi semata-mata.

Pembaca semestinya pernah membaca kisah masyhur Saidina Umar. Yang mana seorang sahabat itu dimarah isterinya. Maka dia pun pergi ke rumah amirul mukminin Umar al-Khattab untuk dapatkan nasihat, macam mana nak control bini dia.

Control volume pun jadi la. Sampai je kat depan rumah Umar, sekali dengar dengan Umar-umar sekali kena leter dengan bini dia daa. Lelaki tu pun nak balik. Tapi, Umar sempat perasan lelaki tu datang. Jadi Umar pun panggil lelaki itu dan tanya kenapa datang. Sahabat itu pun luahkan la masalah dia, ingatkan Umar tak hadap masalah sama, sekali Umar pun 2×5.

Jadi Umar al-Farouq pun bagi nasihat, “Bagaimana aku boleh marah kepada isteriku kerana pertama dialah yang masak makananku, kedua dialah yang mengadun dan memasak rotiku, ketiga dialah yang mencuci bajuku dan keempat dialah yang menyusui anak-anakku, padahal semua itu bukanlah kewajipannya.”

Banyakkan sabar, nasihat Umar.

“Kerana isteriku, aku merasa tenteram (untuk tidak berbuat dosa). Maka, aku harus mampu menahan diri dengan perangainya.”

“Wahai Amirul Mukminin, isteriku juga demikian,” kata lelaki itu.

Umar pun menjawab, “Maka, hendaknya engkau mampu menahan diri kerana yakinlah hal tersebut hanya sebentar saja.”

Mengalah tidak bermakna kalah.

Ingat, beras kita beli!


Seperca Kisah Pencipta Boboiboy

Empat orang rakan bersama-sama telah mencipta satu fenomena dalam industri animasi di Malaysia. Perjalanan mereka dimulakan dengan langkah pertama iaitu menubuhkan Animonsta Studio Sdn Bhd pada tahun 2009 dan Mohd Nizam Abd Razak telah dilantik sebagai Pengarah Urusan,

Mentah dalam dunia perniagaan merupakan cabaran pertama Mohd Nizam dan rakan kongsinya. Mereka juga berdepan dengan halangan besar terutamanya dari segi untuk mengumpul modal yang tinggi untuk peralatan di dalam dunia animasi ini.

Namun, anak kelahiran Johor Darul Takzim ini bijak merebut peluang dan telah memohom pembiayaan program Bumiputera Content Industry (BCI) dari MDeC. Program BCI di bawah MDEC ini memfokuskan memupuk lebih ramai usahawan bumiputera menyertai sektor Information and communication (ICT).

Mohd Nizam seolah-olah menerima “durian runtuh” kerana telah dianugerahkan geran sebanyak RM 1.96 juta. Bantuan yang diberikan bukan sahaja dari segi dana malah beliau juga menerima bantuan program inkubator yang menyediakan pejabat bimbingan serta tunjuk ajar daripada bekas animator Disney.

Animasi “Boboiboy” yang menjadi buah mulut pelbagai lapisanan masyarakat di Malaysia ini dicipta dan dibangunkan oleh beliau menggunakan geran BCI. Graduan Multimedia University (MMU) yang berumur 32 tahun juga menggunakan geran tersebut untuk tujuan promosi dan branding “Boboiboy”.

Selain Malaysia, siri animasi ini telah meluaskan sayapnya ke negara negara asia tenggara yang lain dan mendapat sambutan yang sangat menarik di negara Indonesia dan juga Filipina. Siri ini juga telah dijadikan filem dan berjaya menjadi salah satu filem yang mendapat kutipan tertinggi di Malaysia.

Setelah lama berada dalam industri perniagaan, Animonsta kini pakar dalam penerbitan filem cereka, siri televisyen dan produk produk lain yang berkaitan dengan harta intelek. Animonsta boleh dikatakan “Terbaik” sejajar dengan ayat yang selalu digunakan oleh watak dalam animasi ini.


Kalau Bulan Tiada Angin, Kenapa Bendera Berkibar?

Setiap kali naikkan pasal pendaratan Bulan, mesti ada yang mempertikai guna hujah bendera berkibar. Sudah jadi komen cepumas, padahal isu ini sudah lama dibidas dengan jawapan rapi. Maka sebelum mengulas panjang, kena faham satu benda dulu – bendera Amerika Syarikat tidak berkibar di Bulan. Itu asas semua kena faham terlebih dahulu, sebelum cuba memahami konteks gambar ini:

Itu yang pertama. Yang kedua pula, gambar tersebut sudah menunjukkan kenapa bendera Amerika Syarikat nampak beralun-alun. Cuba teliti balik di sini:

Di sini jelas kelihatan yang bendera Amerika Syarikat diikat pada sebuah tiang berbentuk L. Sebab itulah bendera kelihatan terletak elok. Mereka berjaya memacakkan bendera bertiang biasa. Memandangkan tiada batang penyokong macam tiang L, bendera berkenaan terjuntai ke bawah seperti berikut:

Benda ini NASA sudah menjawab begitu lama, diperakui benar tanpa sebarang bukti boleh menafikannya. Tetapi ada yang membangkitkan persoalan tentang penampakan bendera beralun-alun begini:

Puncanya boleh nampak dengan jelas dalam video-video NASA udarakan ketika bendera dipacak. Buzz Aldrin memulas tiang bendera begitu kuat kerana tanah Bulan keras. Pulasan ini menyebabkan bendera bergerak-gerak.

Buktinya ada di sini:

Dalam video di atas, bendera bergerak-gerak ketika Aldrin sedang mendirikan tiang. Apabila Aldrin tidak berbuat apa-apa, bendera nampak kaku. Dan ada masa Neil Armstrong perlu membantu. Kelihatan pada 00:50, Aldrin sedang berhempas-pulas untuk memulaskan tiang masuk. Kain bendera menutup separuh daripada tubuhnya. Tetapi kalian boleh tengok pada bayang-bayang yang lebih jelas.

Enam saat kemudian, bendera tidak beralun langsung. Kaku saja macam lidah orang-orang menafikan pendaratan Bulan apabila disergah dengan fakta. Bukti bendera pegun disahkan lagi dengan pendaratan Apollo 14. Ingat – NASA tidak hantar satu kapal saja ke Bulan. Ada enam kapal yang berjaya menyentuh permukaan Bulan, membawa 12 orang angkasawan untuk menerokai Bulan.

Selepas selesai misi, Alan B. Shephard dan Stuart A. Roosa naik kapal Apollo LM-8 untuk melancar pulang. Pada saat-saat terakhir mereka di Bulan, bendera Amerika Syarikat nampak kaku habis.

Namun pada 00:47, bendera bukan main berkibar kerana tempias daripada roket LM-8. Jadi persoalan sekarang, celah mana pula bendera berkibar… melainkan kalian sendiri tidak mendalami ilmu dengan betul? Bendera Amerika Syarikat tidak pernah berkibar di Bulan, melainkan jika ada sentuhan daripada angkasawan sendiri.

Sentuhan ini dalam laras saintifik dipanggil “physical force”. Apa-apa benda yang diberi sentuhan, pasti akan ada tindak balas. Seorang pencipta kandungan di YouTube pernah naikkan satu eksperimen yang jelas membuktikan punca bendera beralun-alun.

Bermula saat 2:25, The Action Lab mengeluarkan semua udara yang ada dalam peti. Seminit kemudian (3:25), peti tersebut tiada udara – persis persekitaran Bulan. Jadi The Action Lab memberi “physical force” (sama seperti pulasan daripada Buzz Aldrin). Apa yang berlaku?

Bendera beralun-alun. Apabila the Action Lab mengembalikan udara, bendera terus hancur. Tidak berkibar langsung. Hancur berderai terus macam hati orang yang tidak percaya pada fakta pendaratan Bulan. Jadi sekarang ini, semua nampak kenapa bendera berkibar. Jawapannya, bendera tidak berkibar – sekadar beralun-alun. Tidak perlu eksperimen rapi. Cuba bentangkan sejadah dalam bilik tanpa angin (jangan hidupkan kipas). Sejadah pasti beralun sekejap sebelum labuh pada lantai. Kenapa sejadah beralun? Tiada angin pun. Habis takkan solat di atas sejadah tersebut palsu juga?

Kalau ada yang pelik kenapa saya tanya begini pasal solat, cuba tengok balik teknologi yang melimpah hasil pendaratan Bulan. Banyak. Salah satu teknologi adalah penyempurnaan mesin MRI, yang berpunca daripada pendaratan Bulan. Jika pendaratan itu palsu, maka MRI takkan disempurnakan begitu cepat.

Kami ada banyak buku-buku yang menarik untuk kalian baca. Kalian dipelawa kunjung Shopee kami: https://shopee.com.my/thepatriotsasia


Trump Kalah, TitTok Tak Akan Kena Ban Kat US?

Kebangkitan China sebagai sebuah kuasa ekonomi bermula sekitar 1980-an, apabila Deng Xiaoping mengimarahkan visi perdagangan dan misi pasaran.

Sejak zaman itu, dunia hanya menunggu masa untuk hegemoni Amerika Syarikat mendapat persaingan. Kesatuan Soviet ketika itu sudah tidak lagi relevan. Dan menghala kke tahun 2020, masa itu nampaknya telah tiba.

Mungkin China jauh ketinggalan dalam banyak aspek ekonomi. Tetapi China merupakan ekonomi paling besar dunia (kerana populasi sangat besar). Dan China juga mempunyai peranan besar dalam teknologi dunia.

Jadi ada persaingan dalam hampir semua perkara – Apple vs Huawei, Facebook vs Weibo, YouTube vs Youku, Amazon vs Alibaba dan banyak lagi.

Tetapi ada satu perkara yang membimbangkan pasal China. Semua syarikat tempatan – gergasi atau pemain industri – berada dibawah kerajaan, yang dikuasai sebuah parti komunis.

Jika Xi Jinping meminta akses, syarikat mesti patuh. Ini berbeza dengan Amerika Syarikat, sepertimana dibuktikan Apple semasa kes keg4n4san di San Bernardino. Pihak FBI mahu Apple membuat pintasan dalam iPhone pengg4n4s. Tetapi pihak Apple enggan (Kahney, 2019).

Itulah rumusan paling mudah untuk faham isu berkaitan TikTok dan WeChat sekarang ini.

Amerika Syarikat ingin mengharamkan TikTok dengan justifikasi mudah: meng4nc4m keselamatan negara. Ramai dalam kalangan anggota-anggota t3nt3ra menggunakan TikTok dan WeChat.

Jadi pihak White House dan Pentagon khuatir jika data penggunaan disimpan syarikat induk ByteDance untuk ditatap kerajaan China (Yang, 2019).

Malah ByteDance sendiri kantoi mahu bekerjasama dengan parti komunis (Spence, 2019). Jadi pada 7 Julai 2020, pentadbiran Donald J. Trump mula mempertimbangkan supaya TikTok diharamkan (Kharpal, 2020).

Trump menggunakan kuasa eksekutif dalam isu melibatkan TikTok. ByteDance dikehendaki menjual Tiktok kepada syarikat swasta Amerika Syarikat, seperti Microsoft sebagai contohnya (Wells, et al., 2020).

Trump berdepan dengan satu masalah besar dengan TikTok. Golongan anak muda sangat suka menggunakan aplikasi tersebut.

Jadi jika TikTok disekat, ramai dalam kalangan anak muda ini akan cenderung untuk menyokong Joe Biden (Rosenblatt, 2020).

Pada 6 Ogos, Trump menandatangani perintah eksekutif untuk mengharamkan TikTok selama 45 hari (jika ByteDance enggan menjual).

Dalam tempoh 45 hari itu, macam-macam pula terjadi. ByteDance memfailkan saman kerana White House telah melanggar Perlembagaan Amerika Syarikat.

ByteDance juga enggan menjual TikTok kepada Microsoft dan memilih Oracle sebagai rakan teknologi. Jadi strategi Trump pun buntu – kerana Oracle “menjaga” data Amerika Syarikat… dan ByteDance tidak perlu menjual pula.

Tetapi White House nekad untuk mengharamkan TikTok juga pada 12 November (Ott, 2020).

Sekali lagi ByteDance menggunakan undang-undang untuk membalas ser4ng4n. Hakim Carl J. Nichols meluluskan perintah injunksi yang menangguhkan perintah 12 November Trump (Allyn, 2020).

12 November pun datang dan pergi – dan TikTok masih belum diharamkan Amerika Syarikat. Pihak White House menangguhkan ke tarikh lain pula, iaitu 27 November.

Tetapi pada bulan November, jelas sekali Trump mempunyai masalah jauh lebih besar. Beliau telah ditewaskan Joe Biden dalam pilihan raya. Majoriti Biden pula terlalu jauh untuk dipersoalkan.

Talian hayat Trump dalam mahkamah pun belum menjadi. Hari demi hari, Trump semakin kehilangan kuasa kerana 21 Januari 2021 semakin menghampiri. Jadi buat masa sekarang, ByteDance dan TikTok nampaknya sedang selesa – kerana mereka sudahpun mempunyai Oracle untuk membuktikan data Amerika Syarikat selamat.

RUJUKAN:

Allyn, B. (2020, September 27). U.S. Judge Halts Trump’s TikTok Ban, Hours Before It Was Set To Start. NPR.

Kahney, L. (2019, April 16). The FBI Wanted a Back Door to the iPhone. Tim Cook Said No. Wired.

Kharpal, A. (2020, Julai 7). U.S. is looking at banning Tiktok and Chinese social media apps, Pompeo says. CNBC.

Rosenblatt, K. (2020, Ogos 1). Trump’s threatened TikTok ban could motivate young users to vote, some say. NBC News.

Ott, M. (2020, September 18). US bans WeChat, TikTok citing national security, privacy. Associated Press.

Spence, P. (2019, Januari 16). ByteDance Can’t Outrun Beijing’s Shadow. Foreign Policy.

Wells, G., et al. (2020, Julai 31). Microsoft in Talks to Acquire Tiktok, as U.S. Considers Banning the App. Wall Street Journal.

Yang, S. (2019, Januari 14). Report warns of security concerns amid sudden rise of Tiktok. Taiwan News.


Membedah Bioshock Infinite: “Satu Takdir Yang Nyata”

Alhamdulillah. Kita dah
sampai ke penghujung Siri Membedah Bioshock Infinite ini. Seperti yang saya
tekankan dalam siri-siri yang lepas, Bioshock Infinite adalah sebuah mahakarya
yang hebat yang membawa pelbagai tema dan pengajaran yang bagus untuk kita
jadikan pedoman.

Dalam Bahagian Pertama kita sempat menyentuh tentang peristiwa sejarah yang dilupakan dan didaparkan dengan mendalam dalam Bioshock Infinite. Dalam bahagian kedua pula kita kupas tentang konsep dan juga teori sains yang digunakan dalam merekabentuk dunia Bioshock Infinite. Dalam bahagian yang terakhir ni kita nak buat apa ya?

Dalam bahagian yang terakhir ini kita akan kupas dan bedah sampai ke dasar tulang. Kita akan tengok tema utama yang dimainkan dan diperbahaskan secara tidak sedar dalam permainan video ini. Dan untuk itu, kita perlu menyelam ke dasar, mencari teras dunia fiksyen Bioshock Infinite bagi menyelidik dan memahami dengan lebih mendalam karya garapan Ken Levine ini.

Simbolik Bandar
Columbia

Untuk lebih memahami Bioshock Infinite, perlulah kita selidiki dengan lebih teliti lagi pada lokasi utama yang dipaparkan dalam permainan video ini. Di mana lebih dari 90% perkara yang berlaku, drama dan konflik yang berlaku terjadi di bandar terapung ini. Bandar yang diberikan nama sebagai Columbia.

Columbia di dalam Bioshock Infinite, merupakan sebuah bandar indah yang terapung di awanan. Ianya direka dengan begitu cantik sekali sehingga membuatkan kita sebagai pemain terpukau bila kali pertama melihatnya. Setiap inci dan ceruk Bandar Columbia sangat berbaloi untuk diterokai dan dinikmati keindahannya. Bagaikan syurga di awanan.

Tapi pernah tak kita berhenti sejenak, memikirkan kenapa namanya Columbia? Kenapa tidak dinamakan sebagai Bandar Levine ke, Bandar Bioshock ke, ataupun jika kita ingin mengikut kesinambungan permainan video Bioshock, nama yang lebih sesuai mungkin “Rapture in the Sky”.Kenapa Columbia?

Bagi yang mengetahui serba sedikit tentang sejarah, mungkin Columbia itu merujuk kepada Christoper Columbus. Orang yang pertama sekali menemui benua Amerika. Ya, anda betul di situ. Tapi hakikat sebenarnya nama Columbia itu membawa maksud yang lebih mendalam lagi. Nama Columbia itu sebenarnya merujuk kepada personifikasi, ataupun perlambangan Amerika Syarikat.

Keliru? Jangan risau, saya akan terangkan. Sekarang, jika anda ingin meletakkan satu gambar ataupun simbol bagi mewakili Amerika Syarikat, benda yang bermain di fikiran anda mungkin sekali Statue of Liberty. Tapi tahukah anda, sekitar kurun ke 18 dan kurun ke-19, Amerika Syarikat pernah diwakilkan dengan simbol Miss Columbia?

Yep, Columbia seperti gambar di atas ini. Columbia ini datang melalui imaginasi Samuel Sewall, Ketua Hakim Koloni Massachusetts. Pada tahun 1697, Sewall menulis sebuah sajak yang memberikan cadangan supaya koloni Amerika dipanggil sebagai Columbina, mengambil inspirasi dari nama Christopher Columbus.

Nama itu berubah kepada Columbia melalui sajak yang ditulis oleh Phillis Wheatley, seorang bekas hamba. Sajak yang ditulisnya itu dihantar kepada Jeneral George Washington dan nama itu lekat sehingga sekarang. Pada pertengahan kurun ke-19, Columbia digunakan secara meluas dalam kartun satira politik bagi melambangkan Amerika Syarikat.

Status Columbia sebagai perlambangan Amerika Syarikat merudum apabila Statue of Liberty dipamerkan kepada orang awam pada tahun 1886. Dan ia mula dilupakan oleh orang ramai selepas Perang Dunia ke-2 apabila figura Uncle Sam mula mengambil tempat Columbia.

Chicago World Fair 1893

Melihat pada asal-usul nama sahaja belum cukup untuk kita memahami tema yang diperbahaskan dalam permainan video ini. Kita perlu lihat juga konteks dan peristiwa yang mengiringi nama Columbia itu sendiri. Dan sumber inspirasi yang menjadi ilham kepada reka bentuk Bandar Terapung Columbia.

Pada rencana bahagian pertama, saya pernah menulis yang Bandar Columbia ini kali pertama didedahkan kepada orang awam ketika Chicago World Fair 1893. Dan carian pantas di ruang maya akan menunjukkan yang Chicago World Fair ini sememangnya berlaku. Kebetulan? Sudah tentunya tidak! Ken Levine sendiri mengakui yang beliau banyak mengambil inspirasi dari Chicago World Fair 1893 dalam mereka bentuk Bandar Terapung Columbia.

Chicago World Fair 1893 adalah sebuah ekspo besar-besaran yang diadakan di Jackson Park, Chicago. World Fair pada ketika itu adalah satu peluang yang baik untuk menunjukkan kepada dunia kemampuan dan kehebatan sesebuah negara. Ini berikutan dari contoh yang ditunjukkan oleh Empayar British pada tahun 1851 yang menganjurkan World Fair buat pertama kalinya. World Fair tersebut yang juga dipanggil sebagai The Great Exhibition berjaya menjadi satu petunjukan hebat kepada dunia tentang kuasa dan keagungan Empayar British ketika Era Victoria.

Ini bukan kali pertama Amerika Syarikat menganjurkan World Fair seperti ini. Penganjuran World Fair seperti ini selalunya tidak membawa pulangan keuntungan kepada penganjur. Namun, melihatkan kepada nilai dan peluang yang ada dalam menganjurkan World Fair, akhirnya pemimpin tempatan berkumpul bersama bagi merancang World Fair yang seterusnya.

Lagipun, World Fair 1893 ini diadakan pada ulangtahun ke-400 penemuan benua Amerika oleh Christopher Columbus. Disebabkan itu jugalah ianya dinamakan sebagai World Columbian Exposition. Chicago dipilih sebagai tuan rumah kerana kesanggupan pelabur di situ untuk mendanai projek tersebut dan kesesuaian lokasi tersebut berbanding New York.

Arkitek terkemuka Chicago, Daniel H.Burnham yang baru sahaja selesai mendirikan bangunan pertama dunia dengan keseluruhan kerangka keluli dipilih sebagai Pengarah Projek. Di bawah kendalian beliau, Chicago World Fair 1893 menjadi satu tontonan yang menakjubkan. Banyak pertunjukan dan pameran yang yang mengagumkan dipertontonkan kepada orang ramai sepanjang 6 bulan World Fair ini berlansung.

Antaranya White City, Bandar dengan rekabentuk neoklasik yang direka sendiri oleh Daniel H.Burnham. White City menjadi pencetus kepada falsafah perancangan bandar dan rekaan bangunan yang diberi nama sebagai City Beautiful Movement. Chicago World Fair 1893 juga menjadi saksi kepada “Perang Arus” di antara Westinghouse (yang mewakili Alternating Current (AC)) dan juga Edison (yang mewakili Direct Current (DC)).

Chicago World Fair 1893 berlansung dari 1 Mei sehinggalah ke 30 Oktober dan berjaya menarik sehingga 27 juta pelawat dari seluruh. Secara tidak lansung ia menunjukkan kehebatan Amerika Syarikat dan keunikan negara itu selari dengan semangat dan konsep American Exceptionalism.

Manifest Destiny dan
American Exceptionalism

Jadi sekarang kita sudah tahu yang Columbia dalam Bioshock Infinite itu merupakan simbolik kepada Amerika Syarikat. Ataupun lebih tepat lagi ia adalah “mini-Amerika Syarikat”. Yang membawa nilai dan kekuatan negara itu selari dengan konsep American Exceptionalism dan juga Manifest Destiny.

Tapi ia bukannya Amerika Syarikat yang kita kenali sekarang. Ia adalah Amerika Syarikat pada penghujung kurun ke-19. Yang sedang mengalami apa yang sejarawan panggil sebagai Gilded Age.Pada ketika ini, Amerika Syarikat sedang mengalami pertumbuhan yang sangat pesat dan mengetuai dunia dalam Revolusi Industri Yang ke-2.

Perindustrian berkembang dengan sangat pesat pada ketika ini, dengan melihat Amerika Syarikat menjadi perintis dunia dalam pelbagai industri dari besi keluli sehinggalah ke industri minyak dan gas. Ramai pelopor industri dan perintis bangkit dari Amerika Syarikat pada era ini, termasuklah Cornelius Vanderbilt, Andrew Carnegie, John D. Rockefeller, J.P Morgan dan ramai lagi.

Perkembangan sains dan teknologi juga berlaku dengan rancaknya di Amerika Syarikat pada penghujung kurun ke-19. Lebih dari 500,000 paten didaftarkan dari tahun 1860 sehinggalah tahun 1890 menjadikan Amerika Syarikat sebagai negara terulung ketika itu dalam pembangunan teknologi. Ramai juga saintis dan pencipta terkemuka berkumpul di Amerika Syarikat pada era ini termasuklah Thomas Alva Edison, Nikolai Tesla, Alexander Graham Bell, Samuel Morse, Henry Ford, Wright Bersaudara dan ramai lagi.

Kesemua ini (dari kehebatan sektor industri Amerika Syarikat sehinggalah ke kehebatan teknologi negara ini) dipaparkan oleh Ken Levine secara hiperbola melalui Bandar Columbia dalam Bioshock Infinite. Kita boleh melihat kehebatan industri Columbia melalui jaringan landasan pengangkutan yang digantung di udara dan dipanggil sebagai Sky-Line. Kita juga boleh melihat kehebatan industri Columbia apabila kita melawat wilayah kilang Finkton. Kemajuan teknologi dan sains Columbia juga dipaparkan melalui penggunaan Vigors, tentera mekanikal dan juga Voxophones.

Jelas sekali Ken Levine mereka Columbia untuk menjadi perlambangan kepada Amerika Syarikat yang jelas membawa konsep dan semangat American Exceptionalism dan Manifest Destiny. Owh, saya dah tulis jargon-jargon ini dah banyak kali, tapi saya tak terangkan dengan jelas kepada anda apa maksudnya. Maafkan saya.

American Exceptionalism dan Manifest Destiny ini sebenarnya konsep yang berkait antara satu sama lain. American Exceptionalism ini membawa maksud bahawa Amerika Syarikat adalah sebuah negara yang unik dari segi sejarahnya, dari segi institusi politik dan agamanya dan juga dari segi asas kepercayaan nasional menjadikan ia negara yang terulung di dunia. Manifest Destiny pula membawa maksud yang Amerika Syarikat mempunyai takdir dan ketentuan yang nyata dari Tuhan untuk terus berkembang meluaskan kuasa seterusnya menjadi negara kuasa dunia.

Jadi saya rumuskan di sini kedua-dua kepercayaan ini menjadi satu, iaitu disebabkan keunikan Amerika Syarikat itu menjadikan ia negara yang ditakdirkan Tuhan untuk terus berkembang dan menjadi kuasa dunia. Ini ditunjukkan melalui Bandar Columbia itu sendiri yang unik (yelah, bandar terapung kan, kau nak unik macam mana lagi), dan kebolehan bandar itu untuk bergerak merentas awan bagi menunjukkan kehebatan mereka.

Tapi, Ken Levine bukannya membangunkan Bioshock Infinite untuk menjadi satu media propaganda bagi menunjukkan kemegahan Amerika Syarikat. Jika anda bermain permainan video ini sehingga ke penghujungnya, anda akan dapati ada banyak sisi buruk yang ada di “syurga di sebalik awan” ini. Penduduk di Columbia sebenarnya mengamalkan dasar perkauman yang sangat kuat.

Mereka yang bukan berkulit putih, seperti orang kulit hitam dan juga bangsa Irish didiskriminasi dengan teruk. Tandas mereka diasingkan dan kebanyakan daripada mereka merupakan pekerja buruh dan pekerja bawahan. Sebenarnya ini selari dengan sejarah kepercayaan Manifest Destiny itu sendiri.

Pada penghujung kurun ke-19, Manifest Destiny digunakan sebagai satu alasan bagi perluasan kuasa Amerika Syarikat ke bahagian barat benua itu. Hasilnya, berekar-ekar tanah orang asli Amerika dirampas, dan beribu daripada mereka mati dibunuh secara kejam seperti mana terjadi di Wounded Knee (diulas dalam Bahagian I). Manifest Destiny secara akarnya adalah kepercayaan berdarah.

Benda ini juga kita dapat lihat dengan jelas sewaktu Chicago World Fair 1893. Ketika ekspo itu berlansung, wujud ruang pameran yang menunjukkan bangsa, dan etnik yang lain. Namun begitu, ruang pameran mereka direka bagi menunjukkan yang bangsa yang lain adalah bangsa berstatus rendah. Ruang pameran ini direka bagi mengajar pelawat tentang konsep hierarki bangsa yang meletakkan orang kulit putih pada status tertinggi.

Disebabkan rakyat Amerika Syarikat percaya dengan konsep itu, mereka juga percaya yang mereka adalah bangsa terpilih, dan bangsa lain adalah bangsa terkutuk yang perlu “dijaga” dan “dipimpin” oleh orang kulit putih Amerika. Ini dapat dilihat melalui ucapan Comstock sendiri dalam Bioshock Infinite:

“No
animal is born free, except the white man. And it is our burden to care for the
rest of creation.”

Bioshock Infinite juga pergi lebih jauh lagi dengan memaparkan kebencian Comstock dan juga pengikutnya kepada Abraham Lincoln. Presiden Lincoln diketahui dalam sejarah, sebagai orang yang bertanggungjawab membebaskan hamba kulit hitam. Comstock mengecam tindakan Lincoln dan melabelnya sebagai penipu dan pembelot negara. Jelas dari sikap Comstock, Columbia dan penduduknya disampuk dengan sikap perkauman yang menebal.

Ken Levine juga mengkritik konsep American Exceptionalism melalui mahakaryanya ini. Dalam Amerika Syarikat mengejar kemajuan untuk menjadi “exceptional”, pekerja dan golongan bawahan ramai yang menjadi mangsa. Seperti yang saya pernah ulas dalam Bahagian I,ketika Revolusi Industri ke-2, layanan buruk oleh para industrialis terhadap golongan pekerja mewujudkan gelombang pemberontakan sepertimana yang berlaku sewaktu Pinkerton Rebellion.

Levine bijak mereka bentuk permainan video ini dan membawa kita menelusuri Finkton. Di sini kita dapat lihat sendiri jurang yang sangat besar wujud di antara yang kaya dan juga yang miskin. Selain itu kita juga dapat melihat layanan seperti sampah golongan pekerja yang dikerah dengan teruk oleh Jeremiah Fink. Kesemua ini memaparkan dengan jelas sisi buruk Amerika Syarikat.

Rumusan

Para pembaca sekalian. Pengembaraan kita sudah sampai ke penghujungnya. Kita sudah mengetahui yang bandar terapung Columbia itu adalah satu perlambangan kepada Amerika Syarikat melalui namanya sendiri dan inspirasi rekabentuknya yang diambil dari Chicago World Fair 1893. Kita juga sudah kenal konsep dan kepercayaan American Exceptionalism dan juga Manifest Destiny serta sisi buruk yang ditampilkannya.

Jadi, apa sebenarnya yang ingin disampaikan oleh Ken Levine melalui Bioshock Infinite? Mudah sahaja. Bioshock Infinite adalah satu kritikan sosial kepada Amerika Syarikat. Walaupun jargon-jargon yang saya sebut di atas mungkin sudah tidak terpakai lagi di zaman ini, namun ianya satu peringatan kepada kita tentang hipokrasi Amerika Syarikat.

Negara yang kini kononnya adalah pejuang hak asasi manusia, dan ingin mengajar negara-negara lain bagaimana hendak menghormati hak sebagai manusia sebenarnya adalah contoh yang paling tidak sesuai untuk kita ikuti. Negara yang pernah melayan bangsa lain seperti binatang tak patut mengajar kita benda yang sudahpun kita amalkan lebih dari 4 kurun lamanya.

Rujukan:

Rath,Robert (Mac,2013),
“Critical Intel: A BioShock Infinite Primer” The Escapist

Clemens,Samuel
(Ogos,2018), “Move over, Uncle Sam, this lady was the rightful symbol of
America” History101

Pytz, Marylynne
(Mac,2018), “Hail, Miss Columbia: Once a U.S. symbol, she’s lost out to Uncle
Sam, Lady Liberty” Pittsburgh
Post-Gazette

Neal. M, Leslie (Jun,
2014), “What Remains Of The 1893 Chicago World’s Fair Today” AllThatsInteresting

Hsu,Jeremy (April,
2013), “How Scientific Racism at the Chicago’s World’s Fair Shaped ‘Bioshock
Infinite’” Motherboard

McNamara,Robert (Jun,
2017), “Manifest Destiny:What the Term Meant and How It Impacted 19th Century
America” ThoughtCo.


Tabung Haji Melawat Tapak Pembinaan di Tanah Arab

Efisyennya Tabung Haji dalam servis menunaikan haji adalah disebabkan oleh pusat pentadbiran mereka berada di tempat yang strategik. Hal ini akan memastikan hubungan mereka dengan bakal jemaah haji berada di dalam keadaan baik supaya masalah tidak akan timbul pada masa hadapan. Menara Tabung Haji yang terletak betul betul di dalam kawasan emas Kuala Lumpur juga memudahkan urusan pentadbiran mereka. Banyak plan yang ingin dilakukan oleh Tabung Haji untuk memastikan keadaan jemaah haji di Tanah Suci dijaga kebajikan mereka di samping mengelakkan kos meningkat terlalu tinggi.

Jadi Tabung Haji telah datang dengan plan untuk membina Kompleks Tabung Haji di Arab Saudi demi memudahkan urusan semasa di sana. Pada 12 Ogos lalu, ahli Lembaga Tabung Haji telah bertolak ke Arab Saudi atas urusan untuk melihat tapak pembinaan yang telah dicadangkan.

Pengerusi Tabung Haji juga berharap tapak yang dicadangkan berdekatan dengan Makkah supaya dapat memudahkan urusan di samping ingin menjimatkan kos. Mengikut pekiraan yanh telah dilakukan, Tabung Haji membelanjakan ratusan juta ringgit setahun untuk menempatkan jemaah haji di beberapa hotel.

Menteri di Jabatan Perdana Menteri telah melihat tapak cadangan tersebut tetapi Tabung Haji masih ingin mencari tapak yang berdekatan dengan Masjidil Haram. Plan pembinaan Kompleks Tabung Haji ini juga hasil ilham Perdana Menteri kita,

Tabung Haji juga akan terus berusaha dan komited untuk memudahkan sebarang urusan berkaitan dengan ibadah haji demi memudahkan bakal bakal jemaah haji Malaysia.


Nahuatl – Bahasa Utama Tamadun Aztec Yang Hilang

Pada hari ini, bahasa Sepanyol merupakan bahasa yang dominan di Mexico dan kebanyakan negara di Amerika Selatan dan Amerika Tengah. Namun, terdapat suatu masa di mana Nahuatl, bahasa yang dipertuturkan oleh masyarakat asli di Lembah Mexico, menjadi bahasa kesenian, keilmuan, keagamaan dan kebudayaan bagi wilayah-wilayah Mesoamerika yang diperintah oleh Empayar Aztec.

Walaupun setelah dikolonikan oleh orang-orang Sepanyol, bahasa Nahuatl masih menjadi bahasa yang dipertuturkan seramai 1.6 juta orang dengan kewujudan sejumlah dialek. Di wilayah-wilayah yang mempunyai populasi asli Nahua yang ramai, bahasa ini meraih status yang sama seperti bahasa Sepanyol. Bahasa Nahuatl juga merupakan satu bahasa yang membantu meneguhkan identiti masyarakat Nahua.

APA ITU NAHUATL?

Bahasa Nahuatl klasik adalah lingua franca, yakni bahasa sejagat bagi seluruh masyarakat berbeza yang berada di bawah kelompok tamadun Aztec. Nahuatl adalah sebahagian daripada keluarga bahasa Uto-Aztec, sebuah keluarga bahasa yang dipertuturkan di bahagian barat Amerika Syarikat dan Mexico.

Bahasa Uto-Aztec ini juga merangkumi bahasa-bahasa seperti Shoshoni yang dipertuturkan di Amerika barat. Cabang Uto-Aztec yang merangkumi bahasa Nahuatl dikenali sebagai Uto-Aztec Selatan. Nahuatl mempunyai banyak dialek yang berbeza-beza, yang mana tidak semuanya saling difahami. Kepelbagaian dialek Nahuatl cukup besar hinggakan ia boleh dibahagikan kepada variasi barat dan variasi timur. Dialek-dialek Nahuatl dalam lingkungan masyarakat di Lembah Mexico merupakan dialek yang paling mirip denan Nahuatl Klasik.

Bahasa Nahuatl mempunyai tatabahasa yang rumit. Sifatnya sangat aglutinatif dan polisintetik. Permaknaan sesebuah ayat seringkali boleh diisyaratkan dengan lebih jitu menerusi penggunaan kata imbuhan pada sesebuah perkataan berbanding perkataan yang terpisah.

Nahuatl tidak mempunyai kata khusus bagi peristiwa mahupun jantina. Namun, ia membezakan antara kata nama bergerak dan tidak bergerak. Dialek-dialek Nahuatl juga membezakan antara kata nama yang boleh dimiliki dengan kata nama yang tidak boleh dimiliki. Kata-kata nama bergerak dan tidak bergerak pula mempunyai akhiran jamak yang berbeza dalam beberapa dialek.

SISTEM TULISAN NAHUATL

Tidak seperti Maya, Nahua tidak mempunyai alfabet penuh. Sistem tulisan mereka terdiri daripada campuran ideografik dan tulisan fonetik. Simbol-simbol sama digunakan bagi setiap sistem, dan mana satu yang digunakan bergantung kepada konteks. Justeru, sistem tulisan Nahuatl sebahagiannya bersifat foentik namun tidak secara keseluruhan. Hal ini membuatkannya lebih sukar untuk diterjemahkan terutama pada bahagian berkod (simbol).

Satu contoh simbol dalam bahasa Nahuatl yang digunakan untuk mewakili perkataan atau idea adalah penggunaan simbol skrol bagi menggambarkan ‘tutur kata’ atau ‘penutur’.

Sebahagian simbol yang digunakan dalam tulisan Nahua cukup jelas tentang apa yang cuba ia gambarkan, hinggakan mereka yang tidak menuturkan bahasa itu pun boleh mendapatkan gambaran umum tentang apa yang sedang cuba disampaikan.

Misalnya, catatan-catatan tentang kota-kota yang dit4kluk oleh Aztec didokumentasikan dalam campuran glif dan teks dalam Manuskrip Mendoza. Untuk menunjukkan bahawa sesebuah kota itu telah dit4kluk, nama kota ditulis bersebelahan dengan glif yang membawa maksud ‘dit4kluk’, iaitu sebuah simbol kuil (piramid) yang berkeadaan berasap dan terbakar serta puncaknya tumbang.

Namun, simbol-simbol lain memerlukan pengetahuan berkenaan bunyi dan perkataan yang diwakili oleh simbol berkenaan. Pada hari ini, campuran di antara simbol tradisional dan abjad Latin digunakan untuk menulis bahasa Nahuatl.

PENUTUR BAHASA NAHUATL: MASYARAKAT NAHUA

Masyarakat Nahua berkemungkinan berasal dari gurun di bahagian barat laut Mexico dan barat daya Amerika. Sekitar tahun 500M, masyarakat Nahua yang terawal tiba di Lembah Mexico dan mengamalkan kehidupan bertani dan urban yang sudah pun diamalkan oleh tamadun Mesoamerika. Menjelang kurun ke-13, Nahua menubuhkan sejumlah negara kota di seluruh Lembah Mexico.

Salah satu perpindahan terakhir suku Nahua ke Lembah Mexico dari wilayah utara adalah Mexica, yang tiba sekitar tahun 1200M dan kemudiannya menetap di sebuah pulau yang terletak di Tasik Texcoco. Di pulau tersebut, mereka membina kota yang kelak membentuk Tenochtitlan. Tenochtitlan berkembang dan meraih kekuasaan yang signifikan pada kurun ke-15. Lalu, ia membentuk persekutuan tiga serangkai dengan Tlacopan dan Texcoco untuk membentuk Empayar Aztec.

Menerusi perluasan Empayar Aztec, bahasa Nahua menjadi bahasa yang dipertuturkan secara meluas di Mexico dan Amerika Tengah. Menjelang tahun 1519, ketika para conquistador tiba, bahasa Nahuatl dalam bentuknya yang klasik merupakan bahasa pentadbiran, perundangan, keilmuan dan keagamaan.

Bahkan setelah pen4klukan Sepanyol ke atas Mexico, bahasa Nahuatl kekal menjadi bahasa penting yang dipertuturkan oleh masyarakat asli. Teks-teks Nahuatl dijadikan sebagai sumber utama oleh para arkeologis dan sejarahwan untuk mempelajari tentang budaya Mexico purba, termasuklah kepercayaan mereka.

KEPERCAYAAN MASYARAKAT NAHUA

Sama seperti budaya-budaya Mesoamerika yang lain, Nahua mempunyai sistem keagamaan yang berpusat di sekitar dewa-dewa. Antaranya seperti dewa naga yang dikenali sebagia Quetzalcoatl. Mereka meyakini bahawa sejarah ini bersifat kitaran dan ia terbahagi kepada empat zaman. Setiap zaman diperintah oleh matahari yang berbeza.

Nahua juga mempercayai bahawa zaman kini adalah zaman keempat dan manusia yang wujud pada hari ini adalah ras manusia keempat. Sesiapa sahaja dewa yang memerintah sebagai matahari bertanggungjawab untuk memberikan keamanan buat alam semesta dan membolehkan kehidupan dilangsungkan. Tanpa matahari, dipercayai bahawa huru-hara akan menguasai alam dan kesemua hidupan akan berakhir.

Ketika para mubaligh Sepanyol menukarkan agama masyarakat Nahua menjadi Kristian, kepercayaan Nahua terhadap dewa matahari dapat dikekalkan. Kebanyakan Kristian-Nahua pada peringkat awal menganggap Christ sebagai permisalan bagi dewa matahari. Antara penemuan menarik berkaitan Kristian-Nahua adalah terjemahan Book of Proverb dan beberapa buku lain yang dikaitkan dengan Sulaiman yang diterjemahkan ke dalam bahasa Nahuatl, di mana kesemua manuskrip ini dipercayai dihasilkan pada era kolonial awal.

LEGASI MASYARAKAT NAHUA DAN BAHASA NAHUATL

Kepentinan yang dipegang oleh bahasa Nahuatl dan masyarakat Nahua sama seperti kepentingan yang dipegang oleh bahasa Latin dan masyarakat Latin bagi sejarah Itali purba, yang kelak melahiran pemerintah-pemerintah Empayar Rom.

Seandainya kehadiran Sepanyol tidak menamatkan sejarah Mesoamerika pada tahun 1519, berkemungkinan masyarakat asli Amerika akan mendapati Empayar Aztec saling tidak tumpah seperti Empayar Rom di mata Eropah Barat.

TERJEMAHAN:

Caleb Strom. (1 Ogos 2018). Nahuatl, The Language of the Aztec Nation. Ancient Origins.
https://www.ancient-origins.net/history-ancient-traditions/nahuatl-language-0010476


Taiwan Tolak Perkahwinan Sesama Jenis

Selalu kita baca berita dunia mesti “negara XXX meluluskan perkahwinan hubungan sejenis” “perkahwinan pasangan sejenis pertama di negara XXX” dan sebagainya.

Apa yang berlaku di Taiwan semalam agak luar biasa. Sempena Midterm Election di Taiwan, pihak berkuasa juga mengadakan referendum terhadap 10 usul.

Antara usulnya ialah “adakah anda bersetuju agar kontinjen negara bertanding di bawah nama ‘Taiwan’ menggantikan nama ‘Chinese Taipei’ semasa Sukan Olimpik 2020?” 55% pengundi menyatakan “TIDAK”, menghampakan Presiden Tsai Ing-wen yang merupakan pendukung kemerdekaan Taiwan.

Yang lebih menarik ialah 5 usul mengenai perkahwinan sejenis. Salah satunya ialah “adakah anda bersetuju bahawa perkahwinan sivil didefinisikan sebagai perkahwinan antara lelaki dan perempuan?” Hampir 8 juta orang atau 73% daripada pengundi menyatakan “YA” berbanding 3 juta atau 27% yang menyatakan “TIDAK”.

Sesiapa yang biasa dengan Taiwan ni tahu masyarakat Taiwan ni sangat “open” sebenarnya. Hubungan sejenis bukan tabu, malah ada di kalangan mereka yang bertanding dalam pilihanraya kali ini.

Tapi apabila menyentuh pasal definisi kepada institusi masyarakat yang paling asas, kompas moral mereka jelas.

Media Barat menggambarkan hasil referendum ini sebagai “tamparan” (blow) kepada progress demokrasi di Taiwan. Tapi bukankah prinsip demokrasi itu “majority rules”? Bagaimana Barat nak reconcile kehendak majoriti dengan “hak” yang mereka perjuangkan? Itu soalan asas dalam falsafah dan sains politik.

Lantaklah Barat celaru, biarlah orang Asia Timur bangkit dan membina semula tamadun manusia.


6888th Battalion – Unit Wanita Berkulit Hitam Dari US Masa WWII

Kalau sebut tahun 1945, mungkin kedengaran seperti terlalu ‘zaman dahulu’. Namun ikutkan, ia cuma 77 tahun yang lepas. Masih lagi baru. Bahkan, lebih baru berbanding umur atuk kesayangan ramai.

Apa pun, sepanjang tempoh singkat itu bermacam-macam perubahan telah berlaku. Baik dalam bidang penerokaan angkasa, pembentukan negara, teknologi pemudah cara, sehinggalah keterbukaan terhadap kaum wanita – khususnya yang berkulit hitam.

Kalau imbau sejarah, memang boleh tahu yang US pada awal kurun ke-20 teruk dibarahi rasisme dan seksisme. Banyak artikel sudah kami naikkan berkenaan dua hal tersebut. Misalnya tentang 3 Gelombang Feminist dan Pembantaian Kulit Hitam di Bandar Tulsa. Kedua-duanya berlaku sekitar 1920-21. Tahun itu, wanita mula diberi hak mengundi dan kesamarataan dalam politik.

Tetapi kalau bab penglibatan wanita dalam WWII (1939 – 1945), ia hanya berlaku pada 1941. Iaitu selepas kongresnita Edith Rogers mengusulkan supaya wanita dibolehkan berkhidmat dalam perang. Usul itu diluluskan dan setahun kemudian, Presiden Franklin D. Roosevelt menandatangani H.R. 6293 sekali gus mendorong pembentukan Women’s Army Corps (WAC).

Ikutkan, sebelum itu lagi (sejak 1901) sudah wujud Army Nurse Corps. Cuma, mereka tidak diberi gaji, pangkat, dan layanan setimpal seperti lelaki. Jadi, WAC ibarat usaha membasmi dan memperbaharui hal itu.

Penerimaannya memang menggalakkan. Sampai 30,000 orang wanita memhon sebagai batch pertama. Angka itu kemudian disaring menjadi 440 orang. Kesemua mereka lantas dihantar ke Fort Des Moines, Iowa untuk menjalani latihan lanjut.

Dalam ramai-ramai mereka, ada seorang bernama bernama Charity Edna Adams. Beliau ini boleh kata paling kaklong antara semua 6,500 wanita berkulit hitam yang berkhidmat untuk US semasa WWII.

Hebatnya karisma Edna ini sampaikan beliau diberi tugas melatih dan membentuk satu battalion khas, iaitu Battalion Ke-6888. Ia dianggotai oleh 855 orang yang kesemuanya adalah wanita berkulit hitam. Ciri itu memang menonjolkan battalion tersebut, walau ikutkan, ada saja battalion lain yang serupa – seperti 404th yang turut dilatih oleh Edna.

Apa yang membezakan 404th ini adalah ia merupakan band muzik tentera dan hanya bertugas di US. Battalion Ke-6888 pula berkhidmat di England dan Perancis sebagai pengirim surat dari dan kepada askar-askar di medan. Justeru, nama penuh unit itu ialah 6888th Central Postal Directory Battalion.

Mungkin segelintir menganggap tugas mengirim surat ini remeh. Tapi di medan perang, faktor sekecil apapun dianggap penting. Terutama jika ia berkait moral tentera. Lagipun tanpa battalion ini, mana mungkin kita dapat baca surat cinta askar-askar WWII.

Latihan khas mereka berjalan pada musim panas 1994, bertempat di Fort Oglethorpe, Georgia. Ia membabitkan latihan memakai topeng gas, berlari melepasi rintangan, dan melompat parit. Termasuklah juga latihan lain seperti kawad kaki serta pendedahan terhadap peralatan dan pemakaian musuh.

Model latihan sedemikian memang diperlukan. Ini kerana di zon perang, macam-macam boleh berlaku. Hatta terhadap pengirim surat. Jadi, persediaan rapi harus diberi. Lebih-lebih lagi suasana kerja mereka kurang kondusif, justeru memerlukan daya tahan yang tinggi.

Tanggal 3 Februari 1945, mereka berangkat dari US sesudah tamat latihan dan sebelas hari kemudian, tiba di King Edward School, Birmingham. Lokasi itu menjadi kediaman mereka sepanjang bertugas di gudang berhampiran.

Menurut catatan, keadaan gudang itu kurang kondusif. Tapi tidaklah seperti rata-rata gudang satu syarikat kurier ini. Guni-guni surat dan kotak-kotaknya sekadar menimbun tinggi. Kebanyakan memang sudah terbiar di situ lebih dua tahun. Sampai ada bungkusan berisi makanan yang koyak habis dijamah tikus.

Semua ini, kalau ikut kira-kira, memerlukan lebih enam bulan untuk diuruskan. Tapi, 6888th Battalion selamba saja lunaskannya dalam tiga bulan. Ini hasil sistem kerja mereka yang tersusun dan tanpa henti – 8 jam sehari dan 7 hari seminggu mengikut 3 syif.

Memandangkan kerja mereka selesai awal, 6888th Battalion kemudian dipindahkan ke Rouen, Perancis pada Mei. Suasana kerja di sana tak lebih baik. Cuma kali itu, mereka ada tenaga bantuan. Iaitu daripada penduduk tempatan dan banduan Jerman.

Sepanjang tempoh bertugas, cabaran dan dugaan memang tidak lekang. Terutama yang berkait rasisme. Namun dengan kepimpinan Edna, unit itu kekal efisien sampai akhir. Yakni, sampai selesai 17 juta surat diulang-alikkan antara keluarga 7 juta tentera menjelang tamat perang. Mereka siap ada motto peribadi lagi, yang berbunyi, “No mail, low morale”. Seolah mahu kata, “Tanpa kami, askar akan longlai.”

Memasuki Januari 1946, unit itu dibubarkan sebelum dihantar pulang ke US pada Februari. Pasca-perang, ramai dari mereka memanfaatkan G.I. Bill (satu kekhususan buat veteran) untuk sambung belajar lalu menjawat profesion terhormat seperti guru, pegaai bank, dan jururawat.

Dilaporkan pada hari ini, seramai 9 orang dari mereka masih hidup. Penghormatan demi penghormatan turut diberikan kepada mereka pada tahun-tahun kebelakangan – setelah dilupakan sekian lama.

Misalnya pada 14 Mac lalu, Presiden Joe Biden meluluskan cadangan untuk menganugerahkan Pingat Emas Kongres (anugerah sivil tertinggil) kepada 6888th Central Postal Directory Battalion. Pada November 2018 pula, monumen khas didirikan di Ft. Leavenworth, Kansas – bertujuan memperingati battalion itu sebagai simbol kebanggaan wanita dan warga kulit hitam di US.

RUJUKAN

Cummings, Edna W & Theres, James William. (2021, 10 February). The SixTripleEight: No Mail, Low Morale. National WW2 Museum.

Kindy, David. (2022, 23 March). All-Black, All-Woman WWII Unit Awarded Congressional Gold Medal. Smithsonian Mag.

Martin, Andrew. (2022, 9 February). How the All-Female, All Black 6888th Battalion Helped Win World War II With Mail. Medium.


Santunilah Sejarah Sendiri Seperti Jepun Menyantuni Sejarah Mereka

Kalau kita menyoroti sejarah Cambridge berkenaan Jepun para sarjana yang mengarangnya dilihat dapat menerima hakikat bahawa pensejarahan Jepun boleh dibahagi tiga.

Pertama yang berdasarkan salasilah legenda keturunan Amaterasu, bonda matahari yang duduk di dalam bumi dan anak cucunya yang memerintah selama dua ribu tahun sehingga hari ini, ini masyhur pada zaman imperialisme Jepun; kedua pensejarahan sekular yang menumpukan aspek kajian fizikal khasnya dalam era pasca kolonial; dan ketiga pensejarahan menurut kacamata hati dan akal budi serta metafizikal bangsa Jepun yang sering ditinggalkan.

Apapun kerencaman perspektif pensejarahan ini tidak membuatkan sejarawan Cambridge mahupun Jepun membuang bulat-bulat sumber legenda kerana ia selama ratusan tahun sudah menjadi tulang belakang kewujudan kerajaan, kebangsaan dan kenegaraan Jepun.

Mereka menerima ia tetapi dalam masa yang sama diperkayakan dengan kajian dengan metodologi saintifik moden. Hikayat hikayat legenda tetap menjadi titik mula dan rujukan sumber yang memegang sumber-sumber lain. Sumber-sumber arkeologi misalnya tetap tidak akan dapat menulis sejarah tanpa dirujukkan dahulu kepada hikayat-hikayat legenda sama ada dalam bentuk lisan mahupun yang bertulis. Bangsa Jepun dengan itu mempertahankan legenda mereka walaupun ia tidak dapat dibuktikan sepenuhnya secara saintifik dan diragui dengan pelbagai penemuan langka yang terbaru. Tidak timbul di kalangan mereka usaha(walaupun wujud secara terpencil) untuk menyalahkan perspektif pensejarahan bangsa yang berbeza-beza. Setiap satunya dianggap dapat menguatkan antara satu dengan yang lainnya.

Legenda-legenda bangsa Jepun dianggap sebagai sumber separa sejarah yang menyimpan paradigma yakni secara literal bermakna “sejenis kuasa atau daya kebudayaan” yang memegang bangsa Jepun ke dalam satu persaudaraan dan penyatuan dengan asal yang sama. Sejarah itu bukan hanya bertindak sebagai maklumat pemberitahuan yang dibezakan antara dikotomi betul atau salah, ya atau tidak tetapi lebih daripada itu adalah satu rantaian yang menghubungkan jiwa-jiwa.

Bangsa Jepun memahami kuasa dan daya paradigma sejarah ini dan mempertahankannya demi kelangsungan mereka meski betapa kabur ia jika hendak diukur dengan kayu aras sains moden. Prinsip mereka jika tidak diperkuatkan maka janganlah pula kita membantu menguraikannya.

Sejarah ini pula sebenarnya dianggap hidup dan berlangsung selagi mana wujud kapsul masa merentas zaman dalam bentuk pelbagai pelakon semula(re-enactors).

Maharajanya, busananya, bahasanya, kana-kananya, makanannya, senibinanya bahkan adat dan istiadatnya menghidupkan kembali apa yang pernah ada sejak dua ribu tahun silam jika tidak sedari zaman Hei’an. Lagi lama kebelakang jejak sejarah ini dapat dikumpul makin megah dan berwibawa sesebuah bangsa itu dengan asas kewujudan yang lebih kukuh. Pada hakikatnya permulaan era bangsa Jepun sebelum masihi yang ditandakan dengan Yayoi Jidai adalah sezaman dengn kemunculan kompleks Tamadun Kedah Tua kita yang terawal di Asia Tenggara bahkan kita lebih unggul dengan kemunculan industri besi.

Betapa modennya Jepun namun kalangan terpelajar literatinya akan sentiasa sedar yang Jepun akan hilang dari peta dunia sebagai sebuah bangsa purba dan imperialistik dengan hancurnya sistem kemaharajaannya. Oleh sebab itu kerajaan politik bakufu datang dan pergi sehingga Zaman Tokugawa, Perang Dunia Kedua juga melewati tetapi maharaja biar betapa lemah dan simbolik ianya tetap dikekalkan bertakhta di Kyoto dan Edo Tokyo kerana ia adalah kemuncak manifestasi keagungan sejarah bangsa Jepun.

Aturan sosio-budaya Jepun yang menjadi rangka kemasyarakatan sebenarnya bermula daripada peringkat paling atas yakni Maharaja kemudian turun kepada bangsawan politik dan kemudian komuniti dan keluarga. Bayangkan jika aturan ini dipotong kepalanya dan jasadnya dibiarkan terkapar-kapar.

Oleh hal yang demikianlah kita bangsa Melayu perlu berjiwa besar dalam mempertahankan sejarah kita dan segala kapsul masa yang menjadi bukti bahawa kitalah peribumi asal-muasal yang melatari sebuah pemerintahan dan aturan masyarakat yang agung. Titik mula kita adalah sepejangkauan dua ribu tahun silam sedari kemunculan raja-raja penakluk samudera raya dari keluarga induk Mahawangsa, Sailendrawangsa dan Srivijayawangsa keluarga besar Melayu yang hidup menjadi akar dayung kepada bahtera raja-raja yang turun dari kemuncak Mahameru Bukit Seguntang.

Paradigma Jepun yang bersandarkan kepada aturan kemasyaratan Konfusianisme, agama Shinto-Buddha dan Maharaja sebenarnya serupa dengan gagasan Melayu Islam Beraja yang kedengaran dan dipermasyhurkan kebelakangan ini. Jika bangsa Melayu hendak menjadi satu bangsa besar maka mereka perlu mendokong falsafah ini sebagai jatidiri mereka menyediakan modal insan yang berisi untuk menghadapi bangsa-bangsa dan ideologi-ideologi lain yang mendepani mereka. Mereka perlu imbas kembali sejarah keagungan mereka untuk diterjemahkan kembali dalam dunia realiti kontemporari.


Black Widow: Mengangkat Darjat Dan Maruah Wanita

Setelah sekian lama ditangguh angkara COVID-19, akhirnya Black Widow diberi lampu hijau daripada pihak Disney. Ramai orang ternanti-nanti filem ini. Semua ingin tahu arah tujunya selepas apa terjadi pada Natasha Romanoff dalam Avengers: Endgame.

Kali ini Scarlett Johansson akan berganding dengan Florence Pugh dan Rachel Weisz dalam sebuah filem adiwira tanpa unsur romantis daripada watak utama.

Kerana angle sebenar Black Widow adalah lebih pada hubungan seakan-akan kakak adik antara Romanoff dan Yelena Belova.

Diulangi semula: “seakan-akan”.

Dalam Avengers: Age of Ultron, Scarlet Witch mengganggu minda semua orang. Thor nampak benda lain. Steve Rogers nampak benda lain. Romanoff pula nampak sedutan daripada pengalamannya semasa dalam latihan untuk menjadi Black Widow.

Babak yang ditunjukkan agak samar-samar. Tiada siapa tahu apa yang benar-benar berlaku atau siapa bersama Romanoff ketika itu.

Black Widow mengisi segala kelompangan, bermula sebelum, semasa dan selepas latihan sambil memperkenalkan Belova. Romanoff dan Belova pada dasarnya disumbat masuk dalam program Black Widow.

Layanan yang diberikan memang menyayatkan hati, bermula bagaikan sampah (dianggap pun macam sampah). Sampah-sampah ini akan berlatih. Siapa yang berjaya menjadi emas. Siapa yang gagal kekal sampah untuk dilµpµskan seolah-olah tiada nilai.

Sedar atau tidak, itulah realiti dalam dunia pemεrdαgαηgαη manusia. Program Black Widow akan mengekang fitrah kebebasan dalam anak gadis. Cara yang ditunjukkan dalam filem memang berbaur fiksyen sains.

Tetapi kalau tengok pada dunia realiti, pedagang akan mengambil kebebasan mαηgsα dengan cara paling ringkas. Biasanya gadis takkan didagangkan di negara sendiri. Mereka akan dibawa ke negara lain dengan passport dipegang pedagang.

Mαηgsα perlu ikut kehendak pedagang pada setiap masa. Kalau enggan, silap haribulan mαηgsα boleh masuk penjαrα kerana tiada passport. Jangan fikir semua mαηgsα didagangkan untuk tujuan melayan syαhwαt orang. Ada yang didagangkan semata-mata untuk menjadi lembu tumpangan.

Maksudnya, mαηgsα mendapat sejenis pil dan kemudian disuntik air mani supaya hamil anak orang lain (Griffiths, 2019). Ia jauh untuk dibandingkan dengan ibu tumpang, yang mendapat segala tuntutan seperti dipersetujui.

Lembu tumpangan hanya dibayar sebanyak AS$632 sahaja… tanpa sebarang pemantauan kesihatan kerana mαηgsα belum tentu tahu jika air mani berkenaan sudah kotor dengan pεηγακit κεlαmin.

Realiti ini menghantui semua negara. Malah Malaysia pun tidak terkecuali, dengan jangkaan lebih 212,000 orang tεrpεrαηgkap dalam kancah pemεrdαgαηgαη. Walaupun dengan COVID-19, aktiviti ini berterusan sampai status Malaysia turun daripada Tier 2 ke Tier 3 (Parkaran, 2021).

Apa yang realiti mengikut pengalaman mαηgsα adalah fiksyen dalam mata penonton Black Widow. Marvel memang banyak menunjukkan paparan realiti dalam filem-filemnya.

Sesiapa yang tengok watak N’Jadaka dalam Black Panther akan nampak seolah-olah beliau membawa pemikiran seorang pelαmpαµ. Sebenarnya, tidak. N’Jadaka adalah sebuah watak yang mengumpulkan perasaan bangsa Afrika di Amerika Syarikat.

Banyak contoh boleh dikemukakan sebagai bahan bukti pada pembentukan watak N’Jadaka. Pembµnµhan George Floyd hanyalah satu insiden sahaja.

Ada banyak kejadian berat sebelah yang berlaku antara 2010 hingga 2020, seperti Ahmaud Arbery, Breonna Taylor dan Philando Castile – semua pergi buat selamanya angkara tangan polis.

Tidak lupa juga bagaimana Fair Bryant dipeηjαrα seumur hidup pada tahun 2000 hanya kerana meηcµri seβilαh gunting belukar.

Memang Marvel suka guna isu-isu umum sebagai saduran kecil untuk mengukuhkan kerelevanan filem. Dan Black Widow mengisahkan tentang pengalaman anak gadis dalam tangan pedagang.

RUJUKAN:

Griffiths, J. (2020, Mac 22). Young women (ditapiskan) to China to be brides and held until they give birth, report says.

Parkaran, K. (2021, Julai 2). Confirmed – US downgrades Malaysia to Tier 3 in human (ditapiskan) report. FMT.


Otak Einstein Pernah Dicuri Ketika Kematiannya

Pada 17 April tahun 1955, Einstein telah dihantar ke hospital di Princeton kerana mengadu sakit dada. Keesokan harinya pada pukul 1 pagi, Einstein dilaporkan meninggal dunia kerana saluran aorta pada jantungnya yang pecah.

Einstein meninggal pada usia 76 tahun. Ketika beliau meninggal, otaknya telah dicuri dan hilang selama 50 tahun. Orang yang melakukan perkara tersebut ialah Dr. Thomas Stolz Harvey kerana beliaulah yang ditugaskan mengkaji punca kematian Einstein setelah Einstein meninggal dunia.

7 jam selepas mengenal pasti punca kematian Enstein, Thomas Stolz telah melakukan autopsi pula ke atas otak Einstein. Namun, apa yang memeranjatkan, Stolz sebenarnya bukanlah seorang pakar bedah otak ataupun pakar otak sekalipun.
Stolz mendakwa dia mendapat kebenaran untuk melakukan autopsi tersebut. Namun, sehingga ke hari ini, surat kebenaran yang didakwa langsung tidak dijumpai.

Ketika melakukan autopsi, Stolz telah mengeluarkan otak Einstein dari kepala, mengukur, menimbang berat dan mengambil gambar-gambar otak Einstein.

Selepas itu, beliau merendamnya di dalam cecair formaldehyde. Tidak cukup dengan itu, Stolz turut mengeluarkan biji mata Einstein dan kemudian diserahkan kepada doktor mata Einstein bernama Henry Adam. Selebihnya, barulah Stolz menyerahkan jasad Einstein bagi tujuan pengebumian (dibakar).

Apa yang dilakukan oleh Stolz benar-benar bertentangan dengan apa yang diwasiatkan oleh Einstein. Sebelum meninggal, Einstein telah memesan agar tubuhnya dibakar bersama-sama dengan otaknya sekali.

Peristiwa ini menyebabkan Stolz hampir dibuang kerja dari Hospital Princeton. Namun beliau berjaya menyelamatkan kerjayanya apabila mendakwa hal autopsi tersebut mendapat kebenaran ( retroactive permission ) daripada anak lelaki Albert Einstein iaitu Hans Einstein.

Namun, apabila pihak hospital meminta otak Einstein dari Stolz, beliau enggan menyerahkannya sebaliknya beliau telah lari dari Hospital Princeton.

Selepas dunia mengetahui otak Einstein dimiliki oleh Stolz, ramai penyelidik telah meminta sebahagian daripadanya bagi tujuan penyelidikan. Antara orang yang memintanya termasuklah Dr. Zimmermann dari New York.

Zimmermann merupakan mentor kepada Stolz dan dalam masa yang sama merupakan doktor peribadi Einstein semasa beliau masih hidup. Namun, Stolz langsung tidak menyerahkannya kepada Zimmermann.

Ramai penyelidik ingin mengkaji otak Einstein bagi mengetahui rahsia kepintaran luar biasa yang dimiliki oleh manusia seperti Einstein. Adakah kecerdasan, kepintaran dan kepandaian lahir di sebabkan oleh genetik atau semata-mata usaha berterusan dari individu itu sendiri? Saintis berharap persoalan ini dapat dirungkaikan apabila mereka membedah dan menyelidiki otak Einstein kelak.

Setelah itu, Stolz telah pergi ke Universiti Pennsylvania di mana dia telah mengerat otak Einstein kepada 240 bahagian. Sebahagiannya diserahkan kepada Zimmerman (sebanyak 6 bahagian) dan sebahagian lagi turut di hantar kepada saintis yang lain.

Ada satu ketika, Stolz telah menghantar sebahagian otak Einstein kepada seorang saintis di Barkeley dengan menggunakan bekas mayonis! Manakala selebihnya disimpan ke dalam 2 bikar yang dipenuhi dengan formalin.

Terdapat beberapa kemungkinan mengapa Stolz melakukan autopsi tersebut. Antaranya kerana beliau telah dipesan oleh Harry Zimmermann sendiri. Namun dakwaan ini ditolak oleh Zimmermann sendiri.

Selepas 40 tahun otak Einstein berada dalam simpanan Stolz, tidak ada satu pun kertas penyelidikan yang dikeluarkan olehnya. Kesudahannya, setelah 40 tahun kemudian Stolz telah membawa otak Einstein di dalam bekas tupperware untuk dipulangkan kepada cucu Einstein bernama Evelyn.

Namun, Evelyn tidak mahu menerimanya. Evelyn juga turut memarahi Stolz apabila beliau secara tidak sengaja tertinggal tupperware otak Einstein di rumahnya. Setelah Stolz meninggal dunia pada tahun 2007, otak Einstein telah disimpan oleh warisnya supaya diserahkan bagi penyelidikan sains.

Pada tahun 2010, pewaris kepada Stolz telah menyerahkan otak Einstein kepada National Museum of Health & Medicine di Washington. Selain dari National Museum of Health & Medicine, serpihan otak Einstein juga boleh dilawati di Mutter Museum, Philadelphia.

Apakah hubungan antara otak dan kepintaran?

Selama 40 tahun otak Einstein disimpan oleh Stolz, tidak ada satu pun hasil penyelidikan dapat dikongsi oleh dunia daripada beliau. Ini bukan suatu benda yang pelik kerana Stolz bukan pakar otak.

Namun, hasil penyelidikan otak Einstein telah berjaya dikeluarkan oleh orang lain bernama Marian Diamond dari UCLA. Marian mengeluarkan hasil kajiannya selepas mendapat 4 bahagian otak Einstein dari Stolz.

Marian mendakwa, otak Einstein mengandungi lebih banyak sel glial atau neuroglia berbanding otak manusia biasa. Neuroglia adalah sel yang memberikan perlindungan kepada sel neuron di otak. Dengan meningkatnya bilangan neuroglia ia menunjukkan kuasa otak seseorang adalah lebih tinggi.

Tetapi kajian ini telah disanggah oleh seorang penyelidik yang lain bernama Dr. Terence Hines. Dr Hines mendakwa kajian yang dilakukan Marian Diamond mengandungi banyak kecacatannya.

Selain dari lebihan neuroglia, terdapat juga dakwaan iaitu saiz otak yang lebih besar adalah petunjuk tahap kepintaran manusia. Namun perkara ini didapati tidak benar juga. Bahkan apa yang berlaku sebenarnya otak Einstein bukan lebih besar sebaliknya lebih kecil sedikit berbanding otak manusia normal.

Namun, perbezaan ini bukanlah sesuatu yang ketara. Secara keseluruhan, otak Einstein sama sahaja dengan manusia yang lain. Jika saintis diberi banyak sampel otak di hadapan mereka, pasti mereka tidak dapat membezakan di antara otak milik Einstein dan otak manusia yang lain. Perbezaannya tidaklah begitu ketara.

Antara bahagian yang berbeza seperti angular gyri iaitu bahagian inferior pariental nya yang lebih besar sebanyak 15% berbanding otak manusia lain. Angular gyri adalah tempat di mana pemikiran abstrak, dan pusat kepada simbol-simbol seperti matematik dan penulisan berada.

Tetapi secara keseluruhannya, otak Einstein tetap kelihatan seperti otak manusia biasa. Tiada yang luar biasa berkenaannya. Jadi, persoalan dari manakah kepintaran Einstein berasal masih menjadi persoalan. Adakah ia disebabkan oleh struktur otaknya yang berbeza – seolahnya tidak, atau kerana faktor Einstein sendiri.

Hal ini pun telah menjadi bukti minda dan jasad adalah dua perkara yang terpisah. Seterusnya, membawa kepada perbincangan falsafah.


Persaingan Biden-Sanders Untuk Bertanding Pemilihan Presiden US Lawan Trump

Super Tuesday” Parti Demokrat baru saja selesai di US. Super Tuesday beberapa hari lepas di mana 14 negeri mengadakan primary pemilihan presiden 2020 secara serentak. Kat US Tuesday, tapi disebabkan perbezaan waktu kita hanya tau keputusan on Wednesday.

Daripada 14 negeri ni, Joe Biden menang 9 (Alabama, Arkansas, Massachusetts, Minnesota, North Carolina, Oklahoma, Tennessee, Texas, Virginia), Sanders menang 4 (California, Colorado, Utah, Vermont), Maine masih tengah kira, kebarangkalian besar Biden menang. Setakat ini jumlah undi delegate yang Biden ada melonjak ke 453, mendahului Sanders (382). Nak dinamakan sebagai calon presiden Demokrat, kena dapat 1,991 undi.

Pete Buttigieg dan Amy Klobuchar dah quit bertanding, Elizabeth Warren pun akan quit. Michael Bloomberg dah boleh bungkus. Sebelum ni kan aku kata Bloomberg tak boleh pergi jauh, power kan aku predict?

Keputusan Super Tuesday ni kira mengejutkan sebab ramai ingat Biden dah tak ada harapan. Dan ia juga menunjukkan sebenarnya Sanders tidaklah se-popular yang dibayangkan oleh macainya.

Pengundi Blacks memang tak gemar Sanders. Tak tau apa sebabnya, tapi orang kata Blacks memang anti-Yahudi, dan Sanders tu Yahudi, walaupun Yahudi yang sekular. Dan kebanyakan Blacks berada di negeri-negeri selatan, jangan ingat Blacks semua duduk kat Harlem je. Macam Beyonce dan Usher lahir kat Texas, Kanye West dan Lil Nas X lahir kat Georgia, Lil Wayne pula lahir kat Louisiana, semua negeri-negeri selatan.

Demokrat di selatan atau “Southern Democrats” juga lebih konservatif dari segi nilai sosial dan ekonomi. Jadi diorang tak suka Sanders yang “progressive”. Sebab tu Biden tapau negeri-negeri selatan.

Tapi macai Sanders akan kata semua ni mainan tipu sebab umum tahu elit (“The Establishment”) dalam Parti Demokrat tak suka ideologi sosialis Sanders. Tahun 2016 pun diorang cakap benda yang sama, kononnya The Establishment angkat Hillary Clinton jadi calon presiden tak nak bagi chance kat Sanders. Kalau kali ni Sanders tak dicalonkan juga, memang macai Sanders akan guling-guling kat depan Times Square (Times Square New York bukan Berjaya Times Square) dan jerit “Siapa Bidennn? Aku tak undi diaaa”.

Sanders masih ada peluang untuk buktikan dirinya sebagai calon yang kredibel. Biden pun belum boleh senyum lebar lagi. Ada lagi 32 negeri belum mengadakan primary, termasuk negeri-negeri besar macam Florida, New York, Pennsylvania, Illinois dan Ohio.

Florida dan Ohio especially, penting untuk lihat samada Biden atau Sanders yang ada kelebihan kat sana. Sebab ikutkan sejarah, siapa yang menang Florida dan Ohio semasa pemilihan presiden yang real akan jadi presiden: Bush semasa 2000 dan 2004, Obama semasa 2008 dan 2012 dan Trump semasa 2016.

Apa pun sebagai seorang macai Trump dan Republikan, lagi Demokrat jadi confuse dan berpecah, lagi aku happy. #MakeAmericaGreatAgain #KeepAmericaGreat


Asal Usul Izanami Dan Izanagi Dalam Naruto

Izanami (‘perempuan yang menjemput’) dan Izanagi (‘lelaki yang menjemput’) merupakan dewa-dewa azali dalam ajaran Shinto yang dipercayai bertanggungjawab menciptakan kepulauan Jepun dan melahirkan banyak dewa atau kami Shinto.

Mitos-mitos dalam ajaran Shinto diambil daripada tradisi-tradisi lisan yang direkodkan ke dalam dua buah buku, iaitu: Nihon Shoki yang diterbitkan pada tahun 720 M dan Kojiki yang dikarang oleh seorang jurutulis di istana Maharani Gemmyo pada tahun 708 hingga 714 M.

Sebuah lagi sumber berkenaan mitologi Shinto adalah Kogoshui yang ditulis sekitar tahun 807 M oleh Imibe-no-Hironari yang menyusun semula tradisi-tradisi lisan yang dikeluarkan daripada Nihon Shoki dan Kojiki.

PENCIPTAAN JEPUN

Kepulauan Jepun mempunyai kisah penciptaan tersendiri yang amat berwarna-warni. Legenda dimulakan dengan dua dewa azali iaitu Izanami dan Izanagi menggodak lautan dengan menggunakan sebatang lembing yang bertatahkan batu permata sambil berdiri di atas jambatan atau tangga kayangan (Ama-no-hashidate yang menghubungkan antara alam kayangan – Ama – dan alam dunia).

Lembing kemudian diangkat dan garam-garam lautan pun ikut sama melekat pada mata lembing tersebut sebelum ia jatuh menitis semula ke dalam lautan untuk membentuk kepulauan. Dalam versi lain, titisan yang gugur daripada mata lembing itu adalah lumpur, yang jatuh ke dalam lautan yang masih keruh dan bergelora.

Menurut legenda, pulau pertama yang tercipta adalah Onogoro-shima. Di sana, Izanami dan Izanagi mendirikan rumah dan mengadakan upacara perkahwinan mereka berdua. Upacara tersebut melibatkan ritual berpusing mengelilingi sebatang tiang (atau dalam versi lain, lembing) dengan kedua-dua dewa itu saling bergerak dari arah yang bertentangan.

Namun semasa ritual tersebut dijalankan, Izanami melanggar istiadat dengan terlebih dahulu membuka mulut kepada Izanagi semasa mereka berdua saling berpampasan. Akibatnya, anak pertama mereka lahir secara songsang dan membesar sebagai dewa yang lemah tanpa tulang.

Itulah dia dewa Hiruko (nantinya dikenali sebagai Ebisu) yang berperanan sebagai dewa pelindung nelayan dan merupakan salah satu daripada tujuh dewa tuah. Hiruko kemudiannya ditinggalkan oleh kedua-dua Izanami dan Izanagi dan beliau dimasukkan ke dalam bakul lalu dihanyutkan ke lautan luas. Anak kedua pasangan dewa azali itu adalah Pulau Awa, namun mereka masih tidak berpuas hati dengan kekurangan zuriat yang dilahirkan.

Maka, mereka pun bertanyakan punca nasib malang tersebut kepada orang tua mereka, iaitu tujuh dewa halimunan. Setelah dimaklumkan bahawa puncanya adalah kesilapan mereka sendiri semasa melakukan ritual perkahwinan, maka Izanami dan Izanagi pun mengulangi semula upacara tersebut dan berusaha untuk memastikan supaya Izanagi yang terlebih dahulu membuka mulut.

Pasangan dewa itu kemudian melahirkan ramai zuriat, termasuklah lapan pulau utama Jepun – iaitu Awaji, Shikoku, Oki, Tsukushi (Kyushu), Iki, Tsu, Sado, dan Oyamato. Begitu juga dengan sejumlah dewa lain.

Secara keseluruhan, lebih 800 kami wujud dalam pantheon Shinto. Antara yang paling unggul dalam kalangan mereka ialah Oho-wata-tsu-mi (dewa laut), Kuku-no-shi (dewa pokok), Oho-yama-tsu-mi (dewa gunung), dan Kagutsuchi (dewa api) yang kadangkala dipanggil sebagai Homusubi.

KEMATIAN IZANAMI & PEMBALASAN DENDAM

Kelahiran sebahagian dewa berlaku dengan risiko-risiko tertentu. Misalnya, Izanami mengalami kecederaan parah semasa melahirkan Kagutsuchi dan menurut legenda, banyak kami yang lahir daripada air mata yang gugur semasa Izanami menahan kesakitan yang pada akhirnya mengorbankan nyawa beliau.

Hukuman ke atas penyebab kematian Izanami juga dilakukan dengan pantas, di mana Izanagi langsung sahaja memenggal kepala Kagutsuchi si dewa api itu dengan menggunakan pedangnya. Banyak juga dewa baru yang lahir daripada anggota-anggota tubuh Kagutsuchi.

Malangnya, beliau tidak berjaya menyelamatkan Izanami kerana dewi itu telah pun menjamah hidangan di alam kematian justeru dilarang untuk kembali ke alam nyata. Izanami kemudian merayu supaya diberikan pengecualian sambil Izanagi pula bersumpah bahawa beliau akan menahan diri daripada melihat wajah isterinya selagimana belum berjaya keluar dari alam kematian.

Tanpa dapat dinafikan, pemergian Izanami memberi kesan yang cukup besar buat Izanagi. Beliau bergegas mengikuti isterinya itu memasuki alam kematian atau Yomi (juga disebut sebagai Ne-no-kuni, alam akar dan Soko-no-kuni, alam ketiadaan).

Namun, perjalanan untuk membebaskan diri ini amat panjang dan Izanagi tidak lagi dapat menahan sabar lantas menoleh untuk melihat wajah belahan hatinya. Rupa Izanami yang sudah pun mereput pada saat itu benar-benar mengejutkan Izanagi. Tindakan beliau yang melanggar janji itu benar-benar mengecewakan Izanami, lebih-lebih lagi apabila wajahnya yang sedemikian hodoh terlihat oleh suaminya.

Lantas, Lapan Kilat dan Wanita-Wanita Hodoh bertindak mengusir Izanagi keluar dari alam kematian. Semasa melarikan diri, Izanagi sempat menewaskan Kilat-Kilat itu dengan melempar batang kayunya (kunado-no-kami) dan pada masa itulah dua dewa jalan, iaitu Chimata-no-kami dan Yachimata-hiko tercipta (secara bersama, mereka dikenali dengan nama Sae-no-kami atau Dosojin).

KELAHIRAN DEWA-DEWA SHINTO

Setelah berjaya meloloskan diri ke alam kehidupan dengan selamat, Izanagi pantas menutup gerbang masuk ke Yomi dengan sebongkah batu besar. Setelah itu, beliau melaksanakan ritual penyucian diri di Sungai Woto untuk membuang kekotoran alam kematian yang melekat pada dirinya.

Semasa kelangsungan ritual inilah lahir banyak dewa Shinto: Amaterasu si dewi matahari lahir semasa Izanagi membasuh mata kirinya, Tsuki-yomi si dewa bulan lahir semasa Izanagi membasuh mata kanannya, Susanoo (atau Take-haya-Sysa-no-wo) si dewa ribut lahir semasa Izanagi membasuh hidungnya, dan Shina-tsu-hiko si dewa angin lahir daripada hembusan nafas Izanagi.

Semasa beliau melepaskan pakaiannya yang kotor ke dalam sungai, lahir pula 12 belas dewa dari 12 bahagian kain. Sebagai inspirasi daripada babak legenda ini, amalan harai atau penyucian diri sebelum memasuki sesebuah tempat suci (jinja) diterapkan sebagai salah satu unsur penting dalam ritual Shinto.

IZANAMI & IZANAGI DALAM UNSUR SENI

Dalam kesenian Jepun, pasangan dewa ini sering digambarkan sedang berdiri di atas Ama-no-Hashidate sambil menggodak lautan dengan menggunakan lembing. Simbol Izanami dan Izanagi juga hadir di batu-batuan keramat Meotoiwa yang terletak di pantai Futami. Di sana, dua bongkah batu besar diletakkan di tengah-tengah laut sambil diikat oleh seutas tali panjang (shimenawa) yang diperbuat daripada anyaman jerami padi seberat lebih satu tan, sebagai simbol perkahwinan kedua-dua dewa azali itu.

Tepat di atas bongkah batu yang saiznya lebih besar yang mewakili dewa Izanagi, terdapat sebuah gerbang putih atau torii bagi menandakan kawasan itu sebagai tempat suci. Berikutan cuaca lembab yang sering menyelubungi kawasan tersebut, shimenawa digantikan berkali-kali dalam tempoh setahun sambil diiringi dengan upacara gilang-gemilang.


Helmet PUBG Bukan Helmet Kimpalan

Jika anda seorang pemain yang handal dalam permainan video atas talian yang popular sekarang ini, Player’s Unknown B4ttleground (PUBG), mustahil jika anda tidak pernah melihat helmet unik ini.

Tapi handal sahaja tak guna juga jika anda tidak mengenali sejarah helmet ini, kerana kebanyakan pemain PUBG yang penulis perhatikan, sentiasa menganggap helmet level 3 itu sebagai helmet mekanik atau helmet pekerja kimpalan.

Mari kita kenali asal usul salah satu item yang paling kuat dan berupaya menyelamatkan ramai pemain ketika dalam keadaan berbahaya seperti dit3mbak oleh penemb4k tepat.

Helmet Level 3 merupakan salah satu item PUBG terkuat yang mempunyai keupayaan untuk melindungi kepala pemain dari temb4kan. Ianya kelihatan seperti helmet pekerja pengimpal, dan memang benar, ramai pemain yang sering merasa hairan, kenapa mesti memakai helmet mekanik atau pekerja kimpalan?

Ia kerana penampilannya yang unik, ramai juga orang menganggapnya sebagai topeng yang biasa digunakan oleh para mekanik. Hakikatnya, Helmet Level 3 versi yang sebenar sememangnya pernah digunakan untuk tujuan ket3nteraan, yang kebanyakannya memfokuskan pada sebuah pasukan elit t3ntera Rusia.

Nama penuhnya dalam permainan video PUBG adalah Spetsnaz Helmet – Level 3, peralatan ini mendapat nama Spetsnaz yang merupakan perkataan bahasa Rusia yang bermaksud Pasukan Khas. Ini bermakna, Helmet Level 3 ini pastinya ada kaitan dengan Rusia kan? Ya, Spetsnaz merupakan sebuah pasukan khas Rusia yang sangat popular dari zaman Kesatuan Soviet hinggalah ke zaman Persekutuan Rusia hari ini.

Sebenarnya reka bentuk ini digunakan kerana model PUBG yang berbeza berdasarkan helmet Rys’-T atau lebih dikenali sebagai Lynx-T dalam bahasa Inggeris. Ia adalah versi lanjutan Lynx yang dihasilkan dengan bahan titanium dan digunakan untuk Pasukan Khas di bawah Perkhidmatan Keselamatan Persekutuan (FSB) atau Kementerian Dalam Negeri (MSD).

Selain Lynx-T, t3ntera Rusia juga menggunakan Lynx-A yang dihasilkan dari bahan aluminium. Sebagai tambahan kepada versi ini, syarikat pengeluar s3njata Rusia, NII Stali juga mengeluarkan K6-3 – versi pasaran dari lanjutan siri helmet ini.

Apa yang menarik ialah Lynx-T bukanlah reka bentuk helmet tempvr pertama. Pendahulu kepada siri helmet Lynx-T adalah Atlyn, yang memiliki banyak persamaan dari segi penampilan.

Walau bagaimanapun, Atlyn mempunyai bingkai di sekeliling kaca yang lebih tipis berbanding Lynx-T, dan skru yang menghubungkan topeng dengan helmet Lynx-T berada di bahagian luar helmet.

Hingga kini, Atlyn, sebagaimana model Lynx, kedua-duanya masih menjadi ‘ciri khas’ atau imej yang sinonim untuk Pasukan Khas Rusia walaupun hari ini Rusia telah melancarkan beberapa model baru yang lebih canggih dan lebih moden.

Maska juga direka berdasarkan reka bentuk Atlyn, tetapi ia tidak dibuat dari bahan titanium, sebaliknya ia dihasilkan dari keluli. Versi Maska-1SCh dihasilkan dengan tujuan untuk mengurangkan berat dan kos, dengan mengganti kaca dengan keluli dan memberikan jarak pandangan yang terhad.Bertentangan dengan kepercayaan yang popular, helmet yang digunakan Tachanka dalam permainan Rainbow Six Siege sama sekali berbeza dengan helmet PUBG Spetsnaz Level 3. Helmet Tachanka adalah dari jenis Maska atau lebih tepat lagi, Maska-1SCh.

Dalam gambar berikut adalah helmet K6–3 dan Altyn (mereka kelihatan sama tetapi modelnya berbeza). Mungkin ramai pihak yang tersalah anggap bahawa helmet yang digunakan dalam permainan PUBG sebagai helmet pekerja kimpalan adalah kerana visor yang boleh dibuka tutup itu. Perhatikan perbezaan antara visor dan wayar alat dengar radio terbina dalam.

Ia bukan helmet kimpalan, visor nya diperbuat dari kaca balistik yang jelas. Ia tidak mempunyai gred ketumpatan neutral untuk mengelakkan gangguan penglihatan atau kebutaan mata seperti yang ada pada helmet pekerja kimpalan.

Ia merupakan helmet balistik yang terbuat dari bahan titanium dengan ketebalan 4-6mm. Kebanyakan helmet begini digunakan dalam pasukan yang memiliki kemasukan anggota baru. Tidak semua anggota elit Spetznaz mendapat helmet ini. Hanya unit-unit yang tertentu, terutamanya yang berada dalam keadaan seperti operasi menyelamatkan tebusan akan dikeluarkan.

Sebilangan besar aduan berkaitan kelemahan helmet ini adalah mengenai ketidakmampuan pengguna untuk mencapai bahagian pipi, jarak pandangan yang terhad dan berat yang agak membebankan.

RUJUKAN:


Laksamana Yi-Sun-Shin Dan Turtle Ship

1- Laksamana Yi Sun-Shin dilahirkan pada 28 April 1545 dan menemui ajal pada 16 Disember 1598, adalah merupakan seorang komander angkatan laut Korea yang terkenal dengan kemenangannya terhadap angkatan laut Jepun semasa perang Imjin di Dinasti Joseon. Beliau merupakan lagenda, dijadikan idola dan menjadi contoh bagi kedua-dua pihak samada dari Korea atau pun dari Jepun.

2- Walaupun beliau dIkatakan tidak pernah mempunyai latihan tentera laut sebelum ini, Laksamana Yi tidak pernah kalah di laut dan tidak pernah direkodkan bahawa beliau ada kehilangan walau satu kapal di bawah arahannya dari tindakan musuh.

Pengkaji sejarah tentera telah meletakkannya setaraf dengan Admiral Horatio Nelson sebagai salah satu komandan angkatan laut yang terbesar dalam sejarah. Gelaran Samdo Sugun Tongjesa, secara harfiah bermaksud “Panglima Angkatan Laut di Tiga Provinsi”, adalah gelaran yang telah digunakan untuk komander angkatan laut Korea sehingga tahun 1896.

3- Sepanjang kariernya, Laksamana Yi bertempur sekurang-kurangnya 23 pertempuran di laut yang seperti direkodkan oleh ahli sejarah, semuanya pertempuran dengan Jepun. Dalam kebanyakan pertempuran ini, beliau hampir dikalahkan kerana tidak mempunyai bekalan yang diperlukan dan mencukupi. Kemenangannya yang paling terkenal adalah di Pertempuran Myeongnyang, di mana jumlah kapal laut Jepun melebihi 133 buah kapal perang berbanding dipihak beliau dengan hanyalah 13 buah kapal perang sahaja.

4- Dalam pertempuran Myeongnyang  ini beliau berjaya menyahdayakan atau memusnahkan 31 dari 133 kapal perang Jepun tanpa kehilangan satu kapal dipihak beliau. Laksamana Yi akhirnya meninggal dunia akibat luka tembakan di Pertempuran Noryang pada 16 Disember 1598. Pada penghujung nyawanya, karakter beliau sebagai pejuang dan Laksamana Agung angkatan laut Korea lebih menyerlah dengan mengunkapkan Kata-kata terakhir dengan lantang;

“Pertempuran ini sedang berlangsung hebat, Pukulah paluan gendang perang kita sekuat-kuatnya, jangan diumumkan kematian aku.”

Dia memberitahu anak saudaranya supaya memakai perisai baju miliknya dan menyembunyikan kematian beliau sehinggalah peperangan berakhir bagi mengelakkan angkatan perang laut beliau terjejas dari segi psikologi di tengah pertempuran.

5- Walaupun kejayaan beliau sering diabaikan dan tidak diperdulikan oleh kerajaan diraja Korea semasa hidupnya. Sudah menjadi lumrah dunia, selepas kematiannya  pelbagai kepujian telah diberikan kepada beliau selepas itu, termasuk gelaran Chungmugong (Duke of Loyalty and Warfare), diberi pengiktarafan sebagai Seonmu Ildeung Gongsin (tentera merit kelas pertama semasa pemerintahan Seonjo), dan beberapa lagi gelaran yang boleh disamakan sebagai  Yeonguijeong (Perdana Menteri), dan Deokpung Buwongun (Pangeran dari Deokpung). Lama kelamaan, Laksamana Yi diangkat menjadi pahlawan bertaraf nasional di Korea, dan kisahnya diceritakan, dibukukan dan difilemkan sehingga ke hari ini.

“KAPAL PENYU” INOVASI LAKSAMANA YI SUN-SHIN

1- Kapal Penyu disenjatakan dengan meriam di setiap sudut kapal. Ia mempunyai dua dek. Dek yang lebih rendah terdiri daripada pengayuh sementara dek atas terdiri daripada pakar meriam dan pemanah. Dengan dilengkapi bumbung yang diperbuat dari logam untuk melindungi para penembak dan pemanah serta melindungi anak kapal dari percubaan Jepun untuk menaiki kapal. Diatas bumbung pula diletakan logam seperti tanduk atau tombak tajam yang akan menyebabkan kematian yang mengerikan kepada mana-mana tentera Jepun yang berani melompat di atas kapal.

2- Kepala naga dihadapan kapal adalah cara untuk mempengaruhi musuh secara psikologis. Di dalam mulut naga pula adanya senjata yang boleh mengeluarkan api , oleh itu ia seolah-olah kelihatan seperti naga yang bernafas api. Sesungguhnya ini mempunyai kesan psikologi terhadap tentera Jepun.

3- Kapal Penyu dibina supaya boleh bergerak laju dan pantas. Ia direka untuk merempuh kapal-kapal musuh. Di bahagian depan kapal, ada kepala Naga yang dibina kukuh dan keras untuk merempuh kapal musuh sekiranya perlu. Senjata atau meriam dari mulut naga akan membakar pada masa yang sama ketika Kapal Turtle merempuh kapal musuh.

4- Amat malang bagi Korea selepas kematian beliau, Reformasi tentera laut Yi tidak berterusan dan hilang sejurus selepas kematiannya. Kapal penyu akhirnya hanya menjadi  sebahagian sejarah Korea, mencapai status legenda yang ikonik hari ini. Keputusan kerajaan Joseon  pada waktu itu untuk mengurangkan tentera terutama setelah kemunculan dinasti Manchu pada tahun 1630-an.

LAKSAMANA YI SUN-SHIN  mencatat dan menyimpan rekod harian aktiviti beliau semasa menjadi laksamana dengan berhati-hati di dalam buku hariannya. Strategi perang  bersama-sama dengan laporan yang dihantarnya ke pihak atasan beliau semasa peperangan tanpa gagal.

Berikutan itu kisah pertempuran beliau banyak telah dipelajari dan dikaji. Juga, direkodkan juga maklumat mengenai kapal-kapal penyu hasil inovasi beliau ditulis didalam buku hariannya. Karya-karya ini telah diterbitkan dalam pelbagai bahasa termasuk diterjemahkan ke dalam bahasa Inggeris diberi judul Nanjung Ilgi: Diari Perang Laksamana Yi Sun-sin, dan Imjin Jangcho: Admiral Yi Sun-sin Memorial.

Sumber: 1-  Admiral Yi Sun-sin – A Korean Hero. http://www.e-sunshin.com/eng/index.htm 2-  Yi Sun-shin. https://www.britannica.com/biography/Yi-Sun-shin  3-Republic of Korea Navy Official Website.


Perang Srivijaya-Mataram: Politik Srivijaya yang Dahsyat.

Pada tahun 960, dinasti Song mula berkuasa di China dan mengukuhkan polisi perdagangan secara monopoli. Maharaja Srivijaya yang dipanggil ‘Sri Hu-da-xia-li-tan’ adalah entiti pertama yang membuat hubungan dengan Dinasti Song dan mengukuhkan hubungan perdagangan sebagai wakil Lautan Selatan dengan Negara China.Pada tahun 961, dua kali utusan dihantar tetapi melalui dua raja yang berlainan. Hal ini kerana, Srivijaya mempunyai penggiliran raja-raja, sama seperti Malaysia hari ini.

Mataram Kuno atau Sanjaya (She-po) pernah menghantar utusan ke China di zaman Dinasti Tang (618-907) dua kali tetapi Rombongan kedua Mataram telah dipintas oleh kapal Srivijaya dari Tengah Jawa dan dihalang daripada membuat hubungan dengan China sejak 839. Ini menyebabkan Raja Dharmawangsa, Raja Mataram yang baru menaiki takhta Mataram kuno pada Tahun 990 dan baginda mempunyai cita-cita yang besar, berang dengan Srivijaya. Walaupun baginda telah berjaya meluaskan wilayahnya di Barat Borneo dan Pulau Bali di Timur Pulau Jawa, namun sikap Srivijaya yang menghalang perhubungan perdagangan dengan Cina menjadi antara penyebab utama serangan Dharmawangsa ke Kota Srivijaya, selain dari hasrat perluasan kuasanya.

Lalu, Dharmawangsa bertindak menyerang Kota Srivijaya- Sailendra yang berpusat di Jawa Tengah dan menyerang Ibukota Srivijaya di Sumatera, iaitu di Jambi. Peperangan itu berlanjutan dari 990 sehingga 992, namun tentera Dharmawangsa tidak berjaya mengalahkan Srivijaya di Jambi kerana kekuatan Tentera Laut Srivijaya, lalu memaksa tentera Dharmawangsa berundur kembali ke Pulau Jawa. Walaubagaimanapun, Raja Srivijaya (mungkin Syulamani Varman) memindahkan ibukotanya ke Kedah (Kataha atau Kadara) yang lebih selamat daripada serangan Jawa. Ibukota Srivijaya memang boleh berpindah randah di 15 buah negarakota Melayu Srivijaya.

Pada tahun 990, Utusan Srivijaya ke China yang ingin kembali ke Srivijaya tidak berjaya kerana keadaan perang di ibukotanya. Setelah menunggu 2 tahun, pada 992 M, utusan tersebut yang dipanggil Pu-ya-tuo-li ingin kembali ke Srivijaya. Namun apabila sampai di Champa, dia tersangkut kerana perang yang belum reda. Ini memaksa utusan tersebut menggunakan kebijaksanaan politiknya, kembali ke China dan mengadukan hal tersebut kepada Maharaja China dinasti Song.

Kebetulan pula, She-po (Sanjaya) menghantar dua misi perdagangan ke China pada tahun 992, dengan kapal kargo yang sangat besar di atas nama Maha Raja. Disebabkan polisi Dinasti Song yang tegas dan permainan politik Utusan Srivijaya, walaupun utusan Sanjaya mengatakan bahawa kedua-dua negara saling berperang, namun China menolak perdagangan mega dengan Sanjaya, walaupun Sanjaya menghantar surat rayuan menyambung hubungan dagangannya dengan China, namun China tetap menolak hubungan dagangan tersebut.

Lain pula kisahnya dengan Srivijaya, di mana Srivijaya tetap terus menghantar utusan dan hubungan dagangan diteruskan selepas perang kabut di tahun 1003 M. Pada tahun-tahun ini juga, Srivijaya yang berpusat di Kedah menyewa tanah-tanah di Nagapattinam untuk membangunkan perkampungan dan Vihara di sana, mengekang hubungan dagangan Sanjaya atau Mataram Kuno dengan India.

Tahun 1007 M, Srivijaya membantu Lwaram membangun di Jawa, lalu memaksa Mataram kuno berperang dengan Lwaram sehingga memaksa Dharmawangsa memindahkan Kotanya ke Timur daripada kota asalnya, yang dibiarkan mereput. Pada tahun 1016 M, Putra Wurawari dari Lwaram berjaya menewaskan Kota Mataram Kuno, lalu memusnahkan terus Kerajaan Mataram Kuno, hasil bantuan senyap-senyap daripada Srivijaya di bawah Raja Sri Mara Vijayatungga Varman.

Begitulah dahsyatnya permainan politik Srivijaya.

Rujukan:

1) Slamet Muljana, Sriwijaya.
2) K.A. Nilakanta Sastri, I. Sri Vijaya.
3) Takashi Suzuki, History of Srivijaya.


Kim Jong-un – The Silla Prince

Bukan. Dalam gambar ini bukan Kim Jong-un. Walaupun rambutnya, oh yeah.

Dia ialah Kim Il-sung, datuk kepada Kim Jong-un. Yang bersama dengannya ialah Ho Chi Minh, pengasas Vietnam Utara komunis yang menyatukan Vietnam pada tahun 1975 sehingga hari ini.

Kim Il-sung ialah pengasas Korea Utara dan memerintahnya dari tahun 1948 sehingga kematiannya pada tahun 1994. Selain rambut sama power, cucunya Kim Jong-un sedikit sebanyak mewarisi kehebatan dia dalam diplomasi (kehebatannya akan diterangkan di bawah lagi).

Ke mana tumpahnya kuah, kalau tidak ke nasi? Tapi kelebihan pasangan datuk dan cucu ini sebenarnya boleh dikait balik dengan sejarah yang lebih awal.

Dalam sejarah, Korea dan Vietnam ialah sasaran utama bagi China untuk memperluaskan wilayah dan kuasa kerana kedudukan mereka di sempadan China. Saiz mereka yang kecil membuat mereka jadi easy target. China pernah menawan Vietnam sebanyak 4 kali, tapi Vietnam juga berjaya membebaskan dirinya daripada China sebanyak 4 kali.

Berbanding dengan Vietnam, Korea kurang bernasib baik. Kebanyakan masa Korea terpaksa tunduk kepada China sebagai negara tributari. Negara tributari bermaksud mengakui China sebagai tuan. Dengan itu, pemerintah Korea tak boleh pakai gelaran maharaja, hanya boleh pakai gelaran raja.

Hanya ada satu zaman di mana Korea berjaya membebaskan dirinya daripada pengaruh China iaitu pada awal pemerintahan Dinasti Silla (668-935).

Sebelum itu, Semenanjung Korea berada dalam keadaan berpecah belah selama 600 tahun. Tempoh sejarah itu dikenali sebagai Samguk Sidae (삼국시대) atau Zaman Tiga Kerajaan kerana pada tempoh ini ada tiga negara yang bersaingan: Goguryeo, Baekje dan Silla.

Pada asalnya Silla ialah negara yang paling lemah di kalangan tiga ini. Dari segi ketenteraan ia jauh ketinggalan berbanding Goguryeo, dari segi ekonomi ia tak setanding Baekje. Jadi Silla selalu kena buli.

Tapi kelebihan Silla ialah ia pandai berdiplomasi. Asalnya persaingan tiga kerajaan ini bersifat tiga penjuru. Silla mencadangkan penubuhan pakatan dengan Baekje untuk mengimbangi Goguryeo. Hasilnya, pakatan Silla-Baekje berjaya mematahkan serangan Goguryeo.

Namun Silla mengkhianati Baekje dengan merampas wilayah Baekje. Silla berbuat demikian kerana nak ambil peluang untuk memperkuatkan diri. Tapi tindakan Silla membuat kedua-dua Baekje dan Goguryeo memusuhi Silla, dan Silla kini perlu menghadapi pakatan Goguryeo-Baekje pula.

Jadi, sebagai solusi, Silla menubuhkan pakatan dengan China. China ketika itu di bawah pemerintahan Dinasti Tang. Dengan bantuan China, Baekje dihapuskan pada tahun 660 dan Goguryeo dihapuskan pada tahun 668. Silla muncul sebagai pemenang dalam perang tiga kerajaan.

Tapi China bukannya ikhlas nak membantu Silla. Ia sebenarnya ingin menelan seluruh Semenanjung Korea termasuk Silla. Tapi disebabkan China dah exhausted dalam peperangan yang lama dengan Goguryeo, maka Silla berjaya mempertahankan kedaulatan Korea.

Silla pun tak mahu bermusuhan lama dengan China, dengan itu Silla secara sukarela menjadi tributari kepada China. Dinasti-dinasti selepas Silla iaitu Goryeo (935-1392) dan Joseon (1392-1910) meneruskan tradisi tersebut sehingga Korea merdeka dari pengaruh China pada tahun 1895, sebelum dijajah oleh Jepun dari 1910 hingga 1945.

Selepas Korea merdeka dari Jepun, sekali lagi ia berpecah kepada Korea Utara dan Korea Selatan. Korea Utara disokong oleh kuasa komunis Soviet Russia dan China, manakala Korea Selatan disokong oleh US.

Yang menariknya, pengasas Korea Utara iaitu Kim Il-sung sebenarnya ialah keturunan raja-raja Silla. Kim Il-sung berasal dari suku atau “bongwan” (본관) bernama Jeongju Kim-ssi (전주김씨). Jeonju Kim-ssi ialah keturunan Raja Gyeongsun, raja terakhir Dinasti Silla.

Jeongju Kimssi bertumpu di Jeongju, Korea Selatan. Moyang Kim Il-sung berhijrah ke Pyongyang sekitar abad ke-16, waktu itu Korea belum berpecah lagi.

Di Korea Selatan hari ini ada lebih kurang 60,000 ahli suku Jeongju Kim-ssi. Salah seorang ialah Kim Taeyeon, lead singer kumpulan Girls Generation. Taeyeon tak ada kena mengena dengan artikel ini, just so you know mereka ada bau-bau bacang.

Sejarah berulang, seorang berdarah Dinasti Silla terpaksa meminjam kekuatan China untuk tujuan survival. Dan kalau bukan kerana bantuan China, Korea Utara dah lama ditawan oleh pakatan Korea Selatan dan US. Kim Il-sung terhutang budi dengan China.

Namun Kim Il-sung tak mahu menjadi boneka kepada China. Jadi Kim Il-sung memperkenalkan dasar “Juche” dengan tujuan untuk memerdekakan Korea Utara daripada pengaruh asing.

Tapi nak Juche macam mana kalau kuasa-kuasa besar yang mengelilingi kamu termasuk China semuanya kuasa besar pemilik senjata nuklear?

Jawapannya: buat nuklear sendiri. Program pembangunan senjata nuklear Korea Utara dilancarkan oleh Kim Il-sung pada 1970-an. Hasilnya, kita boleh nampak bagaimana nuklear menjadi “bargaining chip” Korea Utara dalam deal dengan kuasa-kuasa besar ini.

Walaupun Kim Jong-un menunjukkan komitmen dia terhadap “denuclearization”, tapi apa yang Kim setuju ialah “denuclearization of Korean Peninsula” bukan “denuclearization of North Korea”.

US menafsirkan “denuclearization of Korean Peninsula” sebagai isyarat Kim Jong-un bersetuju untuk menghapuskan senjata nuklear dalam neharanya. Tapi bagi Kim Jong-un, apa yang dia maksudkan ialah US pun harus menarik liputan perlindungan senjata nuklear yang diberikan kepada Korea Selatan, barulah seluruh Semenanjung Korea bebas daripada nuklear.

Sekiranya US gagal berbuat demikian, maka ia akan memberi asbab kepada Kim Jong-un untuk mengaktifkan semula senjata nuklearnya, dengan alasan US tak menunaikan tanggungjawabnya.

Jadi korang jangan tengok Kim Jong-un ni macam blur, macam tak bijak. Sebenarnya dia licik namati. Dalam badannya mengalir darah raja-raja Silla. Kalau Silla boleh handle China pada Dinasti Tang (yang merupakan kemuncak kuasa China dalam sejarah), apalah sangat dengan US dan China pada hari ini?

Kim Il-sung dan cucunya tidak lupa sejarah, dan mengambil inspirasi dari pengalaman nenek moyang mereka. Kita pula bagaimana?